Бинолар таъмирталаб, жиҳозлар эски: Ғиждувонда қачон замонавий поликлиника барпо этилади?\nЖамият 19:00 / 02.12.2019 7952\nТаҳририятимизга Ғиждувон туманида яшовчи аҳоли вакилларидан мурожаат келиб тушди. Унда аҳоли туман поликлиникаси жуда хароб бинода жойлашган, замонавий тиббиёт ускуналари билан таъминланмаганидан шикоят қилган.\n«Туманимиздаги марказий поликлиника ремонтга муҳтож ва бир неча йилдан буён янги бино қуриб берилади, деган гап-сўзлар юради. Туманимизда ҳам замонавий бино қурилса, ичида барча йўналишдаги врачлар фаолият кўрсатса, деймиз. Эски бинода жой етишмаганлигидан дерматолог ва гинеколог бошқа-бошқа биноларда жойлашган. Бундан ташқари, рентген, ЭКГ, УЗИ текширувлари жойлаштирилмаган. Шу туфайли касаллар УЗИ, ЭКГ, рентген таҳлиллари учун хусусий даволаш диагностика марказларига юборилади . Врачлар совуқ ва ноқулай ҳолатда ишламоқда. Эндоскопия аппарати ўтган асрнинг 80-йилларида ўрнатилган», — дейилади мурожаатда.\nБиз мазкур мурожаатни ўрганиш учун Ғиждувон туман тиббиёт бирлашмасига бордик. Вазиятни ТТБ бошлиғи Лазиз Нажмиддинов ва Бухоро вилоят соғлиқни сақлаш бошқармаси бошлиғининг биринчи ўринбосари Ихтиёр Абдулҳақов билан бирга таҳлил қилдик.\nАбдулҳақовнинг айтишича, Бухоро вилоятида барча туманлардаги шифохоналар ва поликлиникалар босқичма-босқич инвестиция дастури асосда мукаммал таъмирдан чиқарилиб келинмоқда. Фақат иккита туманга навбат етиб келмаган.\nЖумладан, Ғиждувон туманида ҳам 2021 йил давлат инвестиция дастури асосида 500 қатновга мўлжалланган янги поликлиника биноси қурилиши режалаштирилган. Беш қаватли янги бино туман тиббиёт бирлашмаси ҳудудида барпо этилади ва барча зарур тиббиёт ускуналари билан ҳам таъминланади. Ушбу янги поликлиника туманнинг 300 мингдан ортиқ аҳолисига хизмат кўрсатади.\nТуман тиббиёт бирлашмаси бошлиғи Лазиз Нажмиддинов чиндан ҳам тиббиёт бирлашмаси таъмирталаб эканини таъкидлади. Ҳозиргача фақат тез тиббий ёрдам кўрсатиш маркази ТТБнинг бюджетдан ташқари, хўжалик ҳисобидаги ўз маблағлари эвазига мукаммал таъмирдан чиқарилган. Тиббий тез ёрдам хизматида ишловчи тиббиёт ходимлари учун барча шароитлар муҳайё қилинган. 36 номдаги тиббий дори воситалари билан узлуксиз таъминланиб турибди.\nРежага кўра, туман тиббиёт бирлашмаси ҳам тўлиқ таъмирдан чиқарилади ва зарур замонавий ускуна ва жиҳозлар билан таъминланади.\n«Вилоятда 154та тез тиббий ёрдам автомашиналари хизмат кўрсатмоқда. Ҳар битта туманда биттадан реанимобил йўлга қўйилган», — деди И.Абдулҳақов.\nҒиждувонда чиндан ҳам бу борада муаммолар борлиги, бироқ ҳаммаси режа асосида босқичма-босқич бартараф этилиши мутасаддилар томонидан эътироф этилди. Ғиждувонликлар учун замонавий поликлиникани 2021 йилда барпо этиш албатта бошланади, деган камоли ишонч билан қайтдик. Кузатишда давом этамиз.


Актрисанинг ўлимига оид қўшимча маълумотлар тақдим этилди - zarnews.uz\nЎзбекистон Республикаси Ички ишлар вазирлиги ҳузуридаги тергов департаменти актриса Гавҳар Шарипованинг ўлими билан боғлиқ қўшимча маълумотларни тақдим этди.\nУнга кўра, 2019 йил 18 ноябрга ўтар кечаси соат 02:20 ларда 29 ёшли Ф.Ш. бошқарувидаги «Исузу» русумли (юк ташувчи) автомашинаси билан «Самарқанд-Ғузор» йўналишидаги А-378 йўлнинг Қашқадарё вилояти Ғузор тумани, Ярғунчи маҳалласи ҳудудидан ўтган 140 километрга келган вақтида йўловчи сифатида кетаётган Шарипова Гавҳар Ҳасановна билан ўзаро келишмовчилик юзага келган. Бунинг оқибатида Г.Шарипова автомашина эшигини очиб тушиб қолмоқчи бўлганлигини кўра туриб, Ф.Ш. тезликни пасайтирмасдан ҳаракатланишда давом этган. Сўнг Г.Шарипова транспорт воситасидан тушиб кетиб, турли даражадаги тан жароҳатлари олган ва ҳодиса жойида вафот этган.\nСуд тиббий экспертизасининг дастлабки маълумотига кўра, марҳума Г.Шарипованинг ўлимига сабабчи бўлган йўл-транспорт ҳодисасига хос оғир тан жароҳати олинганлиги аниқланган.\nҲозирда жиноят иши бўйича дастлабки тергов ҳаракатлари олиб борилмоқда ҳамда натижасига кўра, қонуний қарор қабул қилинади.


Аллоҳ нозил қилгандан бошқаси билан ҳукм қилиш ҳақида » Тавҳид\nАллоҳ нозил қилгандан бошқаси билан ҳукм қилиш ҳақида\n1,172 марта ўқилган\nУларнинг шубҳаларидан: Улар Аллоҳ нозил қилган диндан бошқаси билан ҳукм қилган одамни, тафсилотга киришмасдан кофир дейишлари.\nУларнинг бу шубҳасига уч тарафдан раддия:\nБиринчи тараф: Аллоҳ нозил қилган диндан бошқаси билан ҳукм қилган раҳбарларнинг ҳаммасининг ҳолати ҳақида сизлар билан (куфрда айблашликда) келишмаймиз. Уларнинг орасида шундайлари борки, Аллоҳ нозил қилган дин билан ҳукм қилишмоқда ва бу борасида тиришишмоқда, ваҳоланки, мен бирорталарига мукаммаликни иддао қилмайман.\nИккинчи тараф: Ҳар бир Аллоҳ нозил қилган диндан бошқаси билан ҳукм қилган одам кофир бўлмайди. Албатта бу ерда тафсилот бордир (аниқлик киритилиши зарур). Яъни бу масала ҳар қандай ҳолатда ҳам куфр ҳукми бериладиган масала эмас.\nУчинчи тараф: Ҳозирги замонда Аллоҳ нозил қилган диндан бошқаси билан ҳукм қилиб куфр ҳукмига дохил бўлган ҳокимлар топилишлиги инкор қилинмайди. Лекин агар ҳоким куфрга тушган бўлса, уни ўзини кофир дейиш, фақатгина ҳужжатни барпо қилинганидан кейингина жоиз бўлади. Чунки Аҳли сунна вал жамоанинг эътиқодига кўра, муайян шахсга ҳукм чиқарилмайди, бу иш фақат ҳужжат барпо қилинганидан кейин бўлади.\nЭнди савол туғилади: Ҳар бир ҳокимнинг ўзига ҳужжат барпо қилиндими, кофир деётган киши ўша муайян шахсни кофирлигида жазм қилишга қодирми? (тафаккур қилиб кўринг!)\nШариат билан ҳукм қилаётган ва бу йўлда тиришаётганларнинг борлиги ҳақида\nАллоҳ нозил қилган диндан бошқаси билан ҳукм қилган одамни, умумий ҳолда, тафсилотга киришмасдан кофирга чиқариш жоиз эмаслигининг баёни\nАллоҳ нозил қилган диндан бошқаси билан ҳукм қилган одамни, умумий ҳолда, ҳар қандай суратда ҳам кофирга чиқариш ҳақидаги сўз фосид натижаларга олиб келади. Бунинг баёни қуйидагича:\nБиринчи муқаддима. Аллоҳ нозил қилган диндан бошқаси билан ҳукм қилиш масаласи ҳоким ва қозига хос эмас, балки бунга ҳар бир икки кишини орасида ҳукм қилишликни бўйнига олган одам киради. Шунинг учун Ибн Таймия роҳимаҳуллоҳ айтдилар: «Икки кишини орасида ҳукм қилган ҳар бир одам қозидир.\n• Бунда армияни қўмондони бўладими,\n• ёки девоннинг раҳбари бўладими,\n• ёки амру маъруф ва наҳий мункар ишлари бўйича масъул бўладими фарқи йўқ.\n• Ҳатто икки болани орасида, чизиқлар ўйинида ҳукм қилгувчини ҳам, саҳобалар ҳокимлардан (яъни ҳукм қилувчилардан) ҳисоблашарди» (Фатволар 18/170).\nИккинчи муқаддима. Бирор маъсиятни қилган кишига, у Аллоҳ нозил қилган диндан бошқаси билан ҳукм қилувчи, дейиш тўғри бўлади. Масалан: Соқолни қириб ташловчи одам (Аллоҳ нозил қилган диндан бошқаси билан ҳукм қилувчидир), чунки соқол масаласида Аллоҳнинг ҳукми қириб ташламаслик. Шу ердан маълум бўладики, (соқолни) қириб ташловчи ўз нафсу ҳавосини ҳукмига юрди, Аллоҳ таолонинг ҳукмини олмади.\nФосид натижа. (Юқоридаги икки муқаддимани жамлаб шундай хотимага келамиз). Натижада ҳар бир маъсият қилган одамни кофир дейишимиз лозим бўлади! Юқорида айтилган, соқолни қириб ташловчини мисолига ўхшаб (ҳар бир гуноҳкорни кофирга чиқарамиз)!\nДемак, умумий ҳолда кофирга чиқаришликнинг фосид-бузуқ натижаси сабабидан, Моида сурасидаги Аллоҳ таолонинг сўзи: «Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят).\nУшбу оят ҳақида уламолар шундай дедилар:\n1. Бу оятда унинг зоҳиридаги маъноси қасд қилинмаган.\n2. Бу оятни умумий ҳолатда олиш тўғри эмас (яъни тафсилотларига кўра ҳукм ҳар хилдир).\nИбн Абдул Барр роҳимаҳуллоҳ айтдилар: «Хавориж ва мўътазилалардан иборат бўлган бидъат аҳлидан бир жамоат шу масалада адашишди. Аллоҳнинг китобидаги оятни далил қилишди, ваҳоланки бу оят зоҳиридек тушунилмайди. Аллоҳ таолонинг сўзи: «Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят)» (Тамҳид 17/16).\nАбу Ҳайян Андалусий роҳимаҳуллоҳ айтадилар: «Хаворижлар бу оятни ҳар бир Аллоҳ таолога осий-гуноҳкор бўлган одам кофир бўлишлигига далил қилдилар. Улар (хаворижлар) айтдилар: Бу оят, ҳар бир Аллоҳ нозил қилган диндан бошқаси билан ҳукм қилган одамга қарши ҳужжатдир, у кофирдир, дедилар» (Тафсир 3/493).\nИбн Ҳазм роҳимаҳуллоҳ айтдилар: «Аллоҳ азза ва жалла айтди: «Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят). Яна Аллоҳ таоло айтди: «Кимда-ким Аллоҳ нозил қилган дин билан ҳукм қилмас экан, бас улар золимлардир» (Моида сураси, 45-оят). Яна Аллоҳ таоло айтди: «Кимда-ким Аллоҳ нозил қилган дин билан ҳукм қилмас экан, бас улар фосиқлар-итоатсиз кимсалардир» (Моида сураси, 47-оят). Мўътазилалар ҳар бир гуноҳкорни, золимни ва фосиқни очиқ кофир дейишни лозим деб айтдилар. Чунки ҳар бир маъсиятни қилувчи одам Аллоҳ нозил қилган дин билан ҳукм қилмади!» (Ал-Фасл 3/278).\nҲар бир куфрга тушган (куфр амалани қилган) инсон кофир бўлмаслигининг баёни\nКуфрга тушган ҳар бир киши кофир бўлиб қолмайди. Унинг кофир бўлишлигидан тўсиб қоладиган монеъликлар бўлиши мумкин. Шунинг учун айтиладики: Баъзи мусулмон ҳокимларга қарши кўтарилган масалалар ҳақиқатда куфр масалаларидир. Аммо бирор кимса бу ҳокимга кофир ҳокимга қилинадиган муомалани қилиши мумкин эмас, токи унга ҳужжат барпо қилинмагунча. (Ҳужжат барпо қилишлик бу:) Унда куфрнинг шартлари топилмагунича ва (куфрдан тўсадиган) монеъликлар кетмагунича (уни кофирга чиқариш мумкин эмас).\nИбн Таймия роҳимаҳуллоҳ дедилар: «Ҳеч бир мусулмонни, ҳатто агар у хато қилса ёки адашса ҳам, унга ҳужжат барпо қилинмагунча, (ҳақ) йўл унга баён қилинмагунича кофирликда айблаш мумкин эмас. Кимнинг мусулмонлиги аниқ собит бўлса, шубҳа билан (ундан мусулмонлик) кетказилмайди. Фақатгина ҳужжат барпо қилинганидан кейин ва шубҳа кетказилганидан кейингина (кофирга ҳукм қилинади)» («Мажмуъ ул-фатава» 12/466).\nИбн Таймия роҳимаҳуллоҳ яна айтдилар: «Улар ҳар сафар уларни кўрганларида: «Ким бундай деса у кофирдир», дейдилар. Эшитувчи одам, бу сўз ҳар бир (куфр сўзни) айтувчига тегишли деган эътиқодда бўлиб қолади. Муайян бир шахсни кофирликда айблашдан тўсиб турадиган шартлари ва монеъликлари борлиги ҳақида ўйлаб кўришмайди ҳам. Умумий айтилган кофир деган ҳукм муайян шахсни кофирликда айблашни лозим қилмайди, токи шартлар топилмагунича ва монеъликлар кетмагунича. Буни далили шуки: Умумий куфр ҳукмларини айтган имом Аҳмад ва омма-кўпчилик уламолар бу сўзларни айтган муайян кишиларнинг аксарини кофирга чиқаришмаган» (Фатволар 12/487).\nАлбоний роҳимаҳуллоҳ айтдилар: «Ўзи мўминлардан бўлиб, кейин куфрга тушиб қолган ҳар бир киши кофир бўлавермайди ва куфр уни қамраб олмайди» (Саҳиҳ ҳадислар силсиласи, 3048-ҳадис ҳақида).\nИбн Усаймин роҳимаҳуллоҳ айтдилар: «Ҳар бир куфр амалини қилган киши ҳақиқатда кофир бўлиши учун монеъликлар кетишлиги зарур… Таъвил қилиш (бошқача маънода тушуниш) эҳтимоли бўлмаган очиқ куфр бўлиши шарт. Агар таъвил қилиш эҳтимоли бор бўлса, гарчи (бу ишни) биз куфр деб санасак ҳам, у ишни қилган одам кофир дейилмайди. Айтувчи билан айтилган нарсани ораси ажратилади, қилинган иш билан қилувчининг ораси ажратилади. Бир ишни қилиш фисқ ҳисобланади, аммо монеъликлар бўлгани учун у ишни қилган одам фосиқ бўлмаслиги мумкин. Бир ишни қилиш куфр ҳисобланади, аммо монеъликлар бўлгани учун у ишни қилган одам кофир бўлмаслиги мумкин. Фақат мана шу таъвил (шариат аҳкомларини нотўғри тушуниш) сабабидангина хаворижларнинг хуруж қилишлари (султонга қарши чиқишлари) умматга зарар етказди… Гоҳида киши ҳеч қандай шубҳасиз фисқ (гуноҳ) бўлган ишни қилиши мумкин, аммо буни билмаслиги мумкин. Унга айтсангиз: Эй биродар бу ҳаром! – десангиз, у: Аллоҳ ажрингизни берсин! – дейди. Шу билан тамом (уни фосиққа чиқариш шарт эмас). Шундай экан, қандай қилиб бирор кишига ҳужжатни барпо қилмасдан туриб, уни фосиқ дея оламан? Сен ишора қилган ўша араб ва мусулмон юртларининг раҳбарларининг баъзилари уларга ҳужжат етиб бормагани сабабидан узрли бўлишлари мумкин, ёки ҳужжат етган-у, аммо уларнинг олдида бу ҳужжатларни бошқача тушунтирган ва тўғри маъносидан бурадиганлар (дин арбоблари) бўлиши мумкин» (Ал-Бабул Мафтуҳ 3/125).\nФойда. Бировни кофирга чиқаришни (у аниқ кофир бўлишлигини) тўртта шарти бор:\nБиринчи: Илм бўлишлиги. Қилинган амал ҳаром эканлигини билиши. Бу билмасликнинг аксидир. Куфр ишни қилишлигини ўзи, бу иш куфр эканлигини билади, деган натижа келтириб чиқармайди.\nИккинчи: Қасддан қилиш. Киши қилаётган ишни қасддан қилиши. Бу хато қилиб ишни амалга оширишнинг аксидир. Бу шартнинг маъносидан (нотўғри тушунча чиқмасин), киши Буюк Аллоҳга кофир бўлишни қасд қилса, деб тушунилмаслиги керак (балки бу шарт амални қасддан қилишлик ҳақида).\nУчинчидан: Ихтиёрли бўлиши. Ихтиёри ўз қўлида бўлиши. Бу мажбурланган бўлишнинг аксидир.\nТўртинчи: Эътиборга лойиқ таъвил қилишнинг имкони йўқлиги (яъни бу кишининг амаллари куфр бўлиб уни бошқача таъвил қилиб бўлмайди). Далиллар орасида бу ишни жоиз, деб билиши мумкин бўлган шубҳа бўлмаслиги. Бу унда мақбул эътиборга лойиқ таъвил мавжуд бўлишини аксидир.\nБу шубҳа ҳақидаги сўзни Доимий Қўмитанинг Аллоҳ нозил қилган диндан бошқаси билан ҳукм қилиш масаласи ҳақидаги икки фатвоси билан якунлайман.\nБиринчи фатво (Қўмитанинг фатвоси 2/141).\nСизнинг қачон кофирга чиқариш жоиз бўлади, қачон жоиз бўлмайди, деган сўзингизга келсак, сизга тушунарсиз бўлган ҳолатни баён қилиб беришингиз лозим. Шундагина сизга ҳукмни айтамиз. Аммо Аллоҳнинг қуйидаги сўзи: «Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят). Бу оятда келган куфрнинг тури катта куфрдир. Қуртубий тафсирларида айтадилар: «Ибн Аббос розияллоҳу анҳума ва Мужоҳид роҳимаҳуллоҳ айтдилар: Кимда-ким Қуръонни рад қилган ҳолда ва Росулуллоҳ соллаллоҳу алайҳи васалламнинг сўзларини инкор қилган ҳолда, Аллоҳ нозил қилган дин билан ҳукм қилмас экан, бас у кофирдир» (сўзлари тугади).\nИлмий Тадқиқотлар ва Фатво Бериш Доимий Қўмитаси, Фатво №2/141.\nИккинчи фатво (Қўмитанинг фатвоси 1/780).\nСавол: Ким Аллоҳ нозил қилган дин билан ҳукм қилмаса у мусулмонми ёки катта куфрни қилган кофирми, унинг амаллари қабул қилинадими?\nЖавоб: Ёлғиз Аллоҳга ҳамдлар бўлсин, Унинг элчисига, у кишининг оилалари ва саҳобаларига салоту саломлар бўлсин.\n«Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят). Яна Аллоҳ таоло айтди:\n«Кимда-ким Аллоҳ нозил қилган дин билан ҳукм қилмас экан, бас улар золимлардир» (Моида сураси, 45-оят). Яна Аллоҳ таоло айтди:\n«Кимда-ким Аллоҳ нозил қилган дин билан ҳукм қилмас экан, бас улар фосиқлар-итоатсиз кимсалардир» (Моида сураси, 47-оят).\nАгар бу нарсани (Аллоҳ нозил қилган диндан бошқаси билан ҳукм қилиш) ҳалол деб қилса ва жоиз деб эътиқод қилса бу (Ислом) миллатидан чиқарадиган катта куфрдир, катта зулмдир ва катта фисқдир. Аммо бу ишни ҳаромлигини билиб туриб, пора олиш сабабли ёки бошқа нарсани мақсадида қилса, у осийдир. Уни (Ислом) миллатидан чиқармайдиган кичик куфр содир этган ҳисобланади, кичик зулм қилган ва кичик фисқ қилган ҳисобланади. Буни илм аҳли юқоридаги оятларнинг тафсирида изоҳлаб беришган.\nИлмий Тадқиқотлар ва Фатво Бериш Доимий Қўмитаси, Фатво № 1/780\n/ Кутубхона / Раддиялар / Аллоҳ нозил қилгандан бошқаси билан ҳукм қилиш ҳақида\nAnisa → 21.07.2011 йил\nDarhaqiqat, endi takfirchi (kofirlikda ayblovchi) o`zining amallarida Alloh nozil qilgan shariat bilan hukm qilmayotganligiga bir boqsin!\nanisa hozirgi kunda usha takfirchilar kimlar deb ayta olasiz? malum jamoatmi ular yo bazi odamlarda bormi bu sifat\nAbu Dovud → 03.08.2011 йил\nAbuHolid birodar, takfirchi – kufrda ayblovchi deb muslima singlimiz aytib turibti, bundan ortiq qanday izoh kerak. Misol desangiz – keltirish mumkin, masalan biz bir odamni musulmon man deyishini kuramiz, ammo namoz uqimasligini bilganimiz bois, uni kufrda ayblaymiz(kofir deymiz) mana shu takfir qilishlik bo’ladi. Yoki mavzuga aloqador, Sud jarayonida Allolhning hukmi bilan emas dunyoviy qonun boyicha hukm chiqaruvchi kishi(Sudya), bu ishi gunoh bo’lsada dindan chiqarmaydi, uni kofir qilmaydi. Bundan tashqari Takfir masalasi bo’ycha shu erda kitoblar bor o’qing, ayniqsa shayh Alboniyning kitobi bor, Ibn Boz va Usaymin sozlari bilan, ushani.\nAssalamu alaykum, Bu Maqolani (“pdf” yoki “doc” formatda) qanday ko’chirib olsa bo’ladi?\nМақоланинг юқорисида, ўнг тарафда WORD ва PDF белгилари бор. Қайси белгини боссангиз, мақоланинг ўша формати компютерингизга юкланади иншааллоҳ.\nAbdulloh → 29.04.2012 йил


Превентив дипломатия. Қўшнилар билан яхши алоқа...\n02.06.2020 09:57 0 2034\nХалқаро ҳамкорликда превентив дипломатияга алоҳида эътибор қаратилади. Янги Ўзбекистоннинг баралла айтадиган ютуқларидан бири, шубҳасиз, қўшнилар билан муносабатларнинг бутунлай яхшилангани, чегаралар очилганидир. 2020 йилнинг синовлари ушбу ютуқнинг барқарорлигини ҳам синовдан ўтказди, дейиш мумкин. Бу ҳақда «Davletovuz» каналида фикр билдирилди.\nАввалига, коронавирус пандемияси туфайли минтақанинг барча мамлакатлари ўз қобиғига ўралиб олди. Ҳар ким ўз билганича иш тута бошлади. Шундай пайтда ҳам Шавкат Мирзиёев Қозоғистоннинг иккала лидери, Қирғизистон, Тожикистон, Туркманистон ва Афғонистон раҳбарлари билан камида икки марта телефон орқали мулоқот қилди, ўзаро гуманитар ёрдамлар юборилди. Рус тилида айтганда, «жест доброй воли».\nИккинчидан, Сардобадаги техноген офат қўшни Қозоғистонга ҳам салбий таъсир кўрсатди. Шавкат Мирзиёев зудлик билан Қасим-Жомарт Тоқаев билан телефонда гаплашди, Ўзбекистон ҳукумати раҳбари, Президент маслаҳатчиси дарҳол талафотдан зарар кўрган қўшни давлат ҳудудига борди. Барча ресурслар жалб этилди. Ёқимсиз ҳодиса, иккала томон ҳам узоқ даҳанаки тортишиши мумкин бўлган вазият янада кескинлашмади. Буни четдагилар ҳам эътироф этишди.\nУчинчидан, куни кеча чегарада Чашма булоғи олдида юз берган маҳаллий даражадаги жанжал, агар чуқурроқ қаралса, ўта нозик, ҳар бир айтилган нотўғри сўз ёки қилинган ҳаракат оғир оқибатларга олиб келиши мумкин эди. Гапириш осон. Хавотирлиси, минтақа давлатларининг дўстона муносабатлари, яхши темпдаги ҳамкорлиги (айниқса, катта оғаларсиз, уларнинг йўл-йўриғисиз норасмий тўпланиб туриши) минтақа атрофидаги қудратли давлатларга унчалик маъқул эмас. Шунинг учун вазиятни қўлдан чиқариб бўлмайди. Бундай пайтда можаро сабаб ва оқибатларини зудлик билан ечиш принципиал аҳамиятга эга бўлади. Бу гал ҳам воқеа жойига ҳукумат раҳбарининг зудлик билан юборилиши, Қирғизистон ҳукумати вакиллари билан музокаралар, икки мамлакат раҳбарларининг телефон орқали мулоқоти вазият кескинлашишининг олдини олди. Албатта, конфликт сабаби бир кунда йўқолиб қолмайди, лекин конфликт кескинлашишининг олдини олиш превентив дипломатиянинг асосий вазифаси ҳисобланади. Шунга эришилди.\nГалдаги вазифа инфратузилмани тартибга келтириш, Сўхдаги ижтимоий-иқтисодий аҳволни яхшилаш, ишсизлик масаласини ҳал қилиш, маҳаллий раҳбарларнинг аҳоли билан чинакам мулоқотини йўлга қўйиш, ва энг асосийси, Қирғизистон билан баҳсли чегара участкаларини тўлиқ ҳуқуқий битим доирасида ҳал этишни тезлаштириш зарур. Адашмасак, 92 фоиз чегара бўйича келишувга эришилган, 10 та участка бўйича якуний тўхтамга келинмаган.\nДарвоқе, ЕХҲТнинг Ўзбекистондаги лойиҳалари координатори Жон Макгрегор «Ўзбекистон раҳбарияти конфликтнинг олдини олишда энг яхши халқаро амалиётни қўллади. ЕХҲТ минтақаси ва бутун дунё учун аъло даражадаги намуна бўлди», деб қайд этди.\nБМТнинг Ўзбекистондаги координатори Ҳелена Фрейзер эса «Ўзбекистон ва Қирғизистон раҳбариятининг Сўх анклавидаги кечаги оғриқли инцидентга зудлик билан конструктив ёндашгани эътиборга молик. Барқарор тинчлик мана шундай бўлади», деб таъкидлади.\nЯхши ишларни эътироф этган яхши, ИМҲО, албатта.


Учқўрғонда сессияга масала киритилди | Ўзбекистон "Адолат" социал-демократик партияси\n21 Июнь, 10:18 • Наманган вилояти, Сессия, Янгиликлар • 154 марта кўрилди • 1 комментарий к записи Учқўрғонда сессияга масала киритилди\nЯқингача Ўзбекистон “Адолат” СДП Учқўрғон туман кенгаши Наманган вилояти партия ташкилотида қатор йўналишлар бўйича ўртамиёна кўрсаткичлар билан кифояланиб келарди. Бироқ кейинги пайтда бу ерда аста-секин ўзгаришлар кўзга ташлана бошлади. Масалан, партия аъзолари сафи кенгайиб, эндиликда 1800 кишини ташкил этмоқда. Шу йил бошидан бери яна 200 нафар маслакдошимизга партия билетлари топширилди. Натижада бадал тушумлари ҳам кўпая бошлади. Ўтган йил якунлари бўйича учқўрғонликлар бу соҳада вилоят бўйича биринчи бўлдилар.\nТуман кенгаши фаолиятининг такомиллашувига қайсидир жиҳатдан бу ерда янги кадрлар иш бошлагани ҳам сабаб бўлди. Акрам Тошбоев раис ва Маҳмуда Шодмонова референт бўлганларидан кейин фаоллар ёрдамида аввал йўл қўйилган хатолар атрофлича таҳлил этилди. Уларни бартараф этиш юзасидан чора-тадбирлар белгиланди ва амалга оширишга киришилди.\nМаҳмуда Шодмонова, “Адолат” СДП Учқўрғон туман кенгашининг референтии:\n— Яқингача партиямизнинг халқ депутатлари туман кенгашидаги фаолиятини ишимиздаги энг бўш бўғин дейиш мумкин эди. Чунки аввалги сайловда атиги бир номзодимиз депутатлик ўрнини эгаллаган эди. Шунинг учун бу масалада фаолларни жалб қилишга қарор қилдик. Вилоят кенгашидан ҳам ёрдам сўрадик. Раис ўринбосари Баҳодир Болтабоев бизга бириктирилди. Аста-секин бу борада ҳам вазият ўзгара бошлади.\nБуни яқинда халқ депутатлари туман кенгаши сессияси кун тартибига “Умумтаълим мактабларида ижтимоий тенглик масалалари ҳолати” мавзуида масала киритилганлигидан ҳам билиш мумкин. Мазкур мавзуни ўрганишда партиямизнинг “Мактабда ижтимоий тенглик масалалри” лойиҳаси асос қилиб олинди. Ўрганишда халқ депутатлари туман кенгашидаги депутатимиз Насрулло Турсуновга фаолларимиз, вилоят кенгаши ходимлари ҳам камарбаста бўлдилар. Бизга апрель ойида парламент аъзолари билан биргаликда тумандаги ижтимоий-иқтисодий вазиятни ўрганишда қатнашган Олий Малис Қонунчилик палатасидаги “Адолат” СДП фракцияси вакили Шуҳрат Якубов ҳам ёрдамлашди.\nАниқланишича, тумандаги айрим мактабларда дарсликлар етишмайди. Ўқитувчилар учун услубий қўлланмаларнинг камлиги ҳам таълим-тарбия ишларини юқори даражада ташкил этишга салбий таъсир кўрсатмоқда. Ёш педагогларнинг билим ва салоҳияти кўнгилдагидай эмаслиги эса олий таълим муассасаларининг фаолиятида камчиликлар борлигидан далолат бермоқда. Деярли барча фанлар бўйича кўргазмали воситалар ва мультимедиа ашёлари озлиги ҳам қийинчиликлар келтириб чиқармоқда.\nИжтимоий тенглик масалаларининг ҳолатини ўрганиш учун аҳоли истиқомат жойларида ижтимоий сўровлар ҳам ўтказилди. Унинг натижалари таҳлил этилганда айрим мактабларда синф жамғармаси, хоналарни жиҳозлаш, турли тадбирлар ташкил этиш учун ота-оналардан пул йиғиш ҳолатлари мавжудлиги аниқланди. Баъзи ўқувчилар кам таъминланган оилалар фарзандлари бўлгани учун бундай “йиғди-йиғдилар” ижтимоий тенгликка путур етказаётганини билдирдилар.\n“Адолат” СДПдан халқ депутатлари туман кенгаши депутати Насрулло Турсунов ўз маърузасида мактабда ижтимоий тенглик масаласини ҳаққоний ва батафсил ёритиб бергани сессия қатнашчиларида катта қизиқиш уйғотди. Улар ҳам мавзу юзасидан жуда кўп фойдали фикр-мулоҳазалар билдирдилар. Уларнинг барчаси ҳисобга олинди ва сессия қарорида мутасадди ташкилотлар раҳбарлари учун долзарб вазифалар сифатида белгилаб берилди. Энди партиядашларимиз сессия қарорининг бажарилишини ҳам назоратга олиб, йил якунига кўра унинг ижроси бўйича ахборот тайёрлашга келишиб олдилар.\nУчқўрғонда сессияга масала киритилди was last modified: Июнь 21st, 2018 by matbuot\nУчқўрғонда сессияга масала киритилди учун битта шарҳ\n25/06/2018 в 10:07\nЯхши масала киритилибди\n« Таълим сифатига юксак эътибор Коррупция – миллий хавфсизликка таҳдид »


Сталинграддан Венагача пулемёт билан — ўзбекистонлик уруш қаҳрамони босиб ўтган йўл - EFFECT.UZ\nSputnik Ўзбекистон таҳририяти фашистлар Германияси устидан қозонилган Ғалабанинг 75 йиллигига бағишланган “Фронт йўқламаси“ лойиҳасини давом эттирмоқда. Уруш қаҳрамонлари авлодлари аждодларининг жасоратини эсга олишади.\nЎзбекистондан ССР учун андижонлик Шамсидин Тожиев 1941 йилда 46 ёшида фронтга келди. У ўз “Максим“ пулемёти билан Сталинграддан Вена шаҳригача, 66-гвардия Қизил байроқ Полтава ўқчи дивизияси таркибида пулемёт гуруҳи командири сифатида босиб ўтди. У бир неча марта яраланган, аммо уруш охиригача хизматда бўлган.\nЎзининг жасоратлари учун у “Жасорат учун“ медалини олди — бу фронтда уруш майдонинг ўзидаёқ тақдирланадиган ҳақиқий аскарча мукофот, шунингдек “Вена қўлга олингани учун“ ва “Германия устидан ғалаба учун“ медаллари билан ҳам тақдирланди.\nУнинг набираси — Бахтиёр Эргашевнинг бобосининг жасоратлари ҳақидаги хотираларини “Фронт йўқламаси“ туркумидаги видеода томоша қилинг.\n“Фронт йўқламаси“ лойиҳаси\n“Фронт йўқламаси“ – Sputnik матбуот-хизматларининг Ҳамдўстлик давлатлари учун анъанавий лойиҳаси.\nУнинг мақсади — оилавий воқеаларни буюк ҳарбий тарихнинг бисотига айлантириш, ҳамма учун бир бўлган Ғалабанинг бебаҳо машаққати ва дунёни фашизмдан озод қилиб бизга яшаш учун барча имкониятларни тақдим этган халқларнинг жасоратини эслатиш.\nTeglar:9 may, Germaniya, SSSR


Xotirangiz pand beryaptimi..?\nХотирангиз панд беряптими? Оддий ҳаракатлар ёки ахборотларни эслай олмаяпсизми? Қуйида хотирани яхшилаш учун айрим тавсияларни келтириб ўтаман. Келгусида ҳам ушбу мавзуда яна тўхталиб ўтаман.\n1. Тўғри парҳез қилинг. Миянинг ишлаши учун озуқа етарли бўлиши лозим. Шу сабабли истеъмол қилаётган нарсаларингиз билан етарли миқдорда энергия олаётганингизга амин бўлинг.\n2. Жисмоний фаол бўлинг. Оптимал ҳолатда туриш учун танани доимо машқ қилдириб туриш лозим. Жисмоний фаоллик юрак-қон томир тизими фаолиятини яхшилайди, мияга қон боришини яхшилайди. Булар ўз навбатида хотира фаолиятида кўринади.\n3. Ухлаб, дам олинг. Барча нарсани ёдда сақлаб қолиш учун осуда ва диққатли бўлишингиз зарур. Бунга етарли даражада уйқу орқали эришасиз. Уйқусизлик натижасида диққатни жамлай олмайсиз.\n4. Экстравагантлик. Барча ноодатий воқеалар ёдда яхшироқ қолади. Китоб ўқигандан кўра ўша китоб асосида ёзилган филмларни томоша қилиш хотирада яхшироқ қолади. Ахборотни ёдда сақлаш учун ёрқин деталлар қўлланг – масалан, тугун тугиш, узукни бошқа бармоққа тақиш ва б.\n5. Диққатни ривожлантиринг. Диққатнинг яхшилиги хотира учун муҳим аҳамиятга эга. Диққат пастлиги сабабли қисқа вақтли хотирадаги нарсаларни узоқ вақтли хотирага ўтказа олмайсиз. Шу сабабли бирор машғулот бажараётганда ёки ўқиётганда диққатли бўлинг.\n6. Алоқаларни мувофиқлаштиринг. Яъни битта ахборотни рангли, ҳиди, овози каби турли қабул аъзолари томонидан қабул қилинадиган жиҳатларини эслаб қолишга ҳаракат қилинг.\n7. Тасаввур қилинг. Ҳар бир ўқиётган китобингизни тасаввурда тиклаб, образ кўринишида эсда олиб қолинг.\n8. Озгина стресс. Стресс мияни бироз бўлсада яхшироқ ишлашга ундайди. Инсон қийин вазиятларда ўзини сақлашга “дастурланган”. Стресс вақтида инсон ўзини сақлаши учун хотиранинг чуқур жойларида қолган кўникмалар уйғонади.\n9. Фикрлашни доимий равишда стимуллаб туринг. Ялқов миянинг хотираси ҳам яхши бўлмайди. Шу сабабли доимий равишда фикрлаб, мияни тетик ҳолда сақланг.\n10. Тартибли бўлинг. Ўз ҳаракатларингизни маълум алгоритм асосида қилинг. Бу орқали хотирани ҳам мустаҳкамлайсиз.\nJoyladi: Lunnaya Princessa | Vaqti: 8 Sentabr 2019, 08:56 | O`qilgan: 481 | Izohlar (1)


Бугун Тошкент аэропортидан “Ўзбекистон ҳаво йўллари” авиакомпаниясига тегишли ИЛ 76 самолёти 35 тонна инсонпарварлик ёрдами билан Индонезиянинг Суматра оролига йўл олди.\n25 июн 2022, Тошкент вақти: 06:23\nЎзбекистон ҳаво йўллари миллий авиаколмпания бош директори Валерий Тян берган баёнотида бугундан бошлаб Жанубий Осиёда рўй берган тўфондан азият чекканлар мамлакатларга инсонпарварлик ёрдам етказиш мақсадида чартер рейслари амалга оширилишини билдирди.\nТошкентдан олинган хабарда Ўзбекистон ҳукумати фалокатда азият чеккан мамлакатларга халқаро инсонпарварлик ёрдамини кўрсатиш операциясида иштирок этиш ҳақида қарор чиқаргани айтилмоқда.\nЎзбекистон тўфон рўй берган мамлакатларга дори-дармонлар, чодирлар, озиқ-овқат махсулотлари, иккита автмобил, катер, кўчма ошхона, ичимлик суви, Индонезияда қутқарув ишларини олиб бораётган вертолётлар учун эҳтиёт қисмлар ва бошқа турдаги юклар юбориши кўзда тутилган.\nБундан ташқари “Ўзбекистон ҳаво йўллари” миллий авикомпанияси Дания ва Швейцария ҳукуматларига офат рўй берган ҳудудларга инсонпарварлик ёрдамини етказишда кўмаклашмоқда.\nШунингдек, Индонезиядан олинган хабарда Суматра оролидаги Банда Ачех шаҳарчаси яқинида АҚШ ҳарбий вертолёти ҳалокатга учрагани айтилмоқда.\nТўфон қурбонларига ёрдам олиб келаётган вертолёт Банда Ачхга қўнаётган пайтда қулаб тушнган. Ҳалоқат натижасида вертолёт экипажининг икки нафар аъзоси жароҳатлангани хабар қилинмоқда.


Алишер Файз фарзандли бўлди\nЎзбекистонда хизмат кўрсатган артист Алишер Турдиев фарзандли бўлди.\nБугун, 19ноябрь куни соат тунги 3 ларда хонанданинг рафиқаси қиз фарзандни дунёга келтирди. Алишер Турдиевнинг бир қиз ва бир ўғли бор эди. Энди унинг қизалоқлари иккита бўлди.\nАлишер Файз тахаллуси билан яхши таниш бўлган хонанда Ўзбекистон Республикаси мустақиллигининг 21йиллиги муносабати билан Ўзбекистонда хизмат кўрсатган артист унвони билан тақдирланган эди. Миллийэстрада йўналишида ижод қиладиган Алишер миллий оҳангдаги қўшиқлари билан шуҳрат қозонган. Бундан ташқари уўзининг аксарият қўшиқлари матни муаллифи ҳамдир.


Ўзбекистон, 01 январ 2016\n23 август 2019, Тошкент вақти: 23:47\nМарказий банк VISAга оид хабарларни шарҳлар экан, асосий масалага тўхталмади\nЎзбекистон Республикаси Марказий банки мамлакатдаги банклар томонидан чет эл валютасини расмий курс бўйича сотиш режими кучайтирилаётгани тўғрисидаги хабарларни 29 декабрда инкор этди, деб хабар қилди ca-news агентлиги.\nМарказий банкка кўра, бу соҳада қонунларга қандайдир ўзгартишлар киритилиши режалаштирилмаган.\nМарказий банкнинг бу баёноти айрим оммавий ахборот воситаларида пайдо бўлган хабарларга жавоб эканлиги айтилди.\nЎзбекистондаги айрим тижорат банклари мижозлар хорижга чиққанда фойдаланаладиган халқаро VISA пластик картаси беришни вақтинча тўхтатгани, банк мулозимлари бунинг сабабини валюта захирасининг камайганлиги билан изоҳлаётгани тўғрисида 29 декабрь куни Озодлик хабар қилган эди.\nУнда валюта айирбошлашни тартибга солувчи қонунларга ўзгартиш киритилгани ёки киритилаётгани тўғрисида сўз йўқ, мижозларга VISA карталарини бериш тўхтатилганини банкларда чет эл валютаси камлиги ёки йўқлиги билан изоҳланаётгани тўғрисида хабар қилинган эди.\nМасалан, “Капиталбанк” акциядорлик тижорат банкининг ўзини таништирмаган мулозими Озодлик билан суҳбатда ҳақиқатан ҳам мижозларга халқаро VISA карталари бериш тўхтатилганини тасдиқлар экан, бундай деган эди:\n“Ҳақиқатан ҳам конверсион карталар ҳозир мижозларга очилмаяпти. Валюта балансимиз минусда бўлганлиги учун халқаро VISA картаси беришни вақтинча тўхтатдик. Мижозларга январь ойининг иккинчи ярмидан кейин хабар олинг, деяпмиз”, деди банк мулозими.\nЎзбекистонда жамоат жойларида ароқ ичганлар 15 суткага қамалиши мумкин\n30 декабрдан бошлаб Ўзбекистонда жамоат жойларида алкоголли ичимликлар истеъмоли учун солинадиган жарима миқдори оширилди.\nИш жойлари, кўча, стадион, хиёбон, паркларда, барча турдаги жамоат транспортида ҳамда бошқа жамоат жойларида спиртли ичимлик ичганларга энг кам иш ҳақининг ярми миқдорида – 65120 сўм жарима солинади.\nБу ҳақда хабар қилган gazeta.uzга кўра, агар бу тартиббузарлик жарима солинганидан сўнг бир йил давомида такрорланса, энг кам иш ҳақининг 2 дан 1 идан 2 миқдоригача жарима солинади ёки 15 суткагача маъмурий ҳибс билан жазоланади.\nАлкоголли ичимлик ичишга тўй ва юбилей тадбирларида ҳамда спиртли ичимликларни қуйиб сотишга рухсати бор савдо ва умумий овқатланиш муассасаларида рухсат берилади.\nҚаршида милиция ходимлари узоқ муддатларга қамалди\nЎзбекистон милицияси ходимлари (сурат дагиларнинг хабарда келтирилган воқеага алоқаси йўқ).\nҚаршида 13 нафар милиция ходими пора олиш, қийноқ ва асоссиз равишда ҳибсда ушлаб туриш каби 11 жиноятда айбдор деб топилиб, узоқ йиллик қамоқ муддатларига ҳукм қилинди.\nОзодлик радиоси мобил мухбирларининг хабар беришича, Қарши шаҳар Ички ишлар бошқармаси жиноят қидирув бўлими ходимларига нисбатан ҳукм 25 декабрь куни Қашқадарё вилоят Муборак туман суди томонидан ўқилган.\nМилиция ходимлари қилган жиноятларининг оғирлигига қараб, 2,5 йилдан 11 йилгача озодликдан маҳрум этилган. Милиционерларга нисбатан суд жараёни ёпиқ эшиклар ортида ўтказилган.\nОзодлик Қаршида милиция ходимиларига нисбатан жиноят ишлари очилгани ҳақида 4 ноябрь куни Ўзбекистондаги ҳуқуқ тартибот органларидаги манбаларига таяниб хабар берган эди.\nЎзбекистонда минимал солиқ миқдори 1 фоизга камайтирилди\nЎзбекистонда 2016 йил 1 январидан бошлаб жисмоний шахслардан олинадиган минимал солиқ миқдори 1 фоизга камайтирилди.\nNorma.uz нашрининг хабар беришича, минимал иш ҳақининг 1дан 5 даражасигача бўлган миқдорида даромадга эга шахслардан олинадиган минимал солиқ миқдори 7,5 фоиз қилиб белгиланди. Аввал бу кўрсаткич 8,5 фоиз даражасида эди. Ўртача даромадга эга шахслардан олинадиган солиқ миқдори эса аввалги 6,2 фоиз ўрнига 5,5 фоиз қилиб белгиланди.\nХабарда айтилишича, солиқ миқдорининг озайтирилиши ортидан аҳолининг даромдалари 230 миллиард сўмга кўпаяди.\nАйни пайтда Ўзбекистонда 2016 йил 1 январидан бошлаб бензин нархи ўртача 45 сўмга, мобил алоқа хизмати 750 сўмга қимматлаши эълон қилинган.\nЎзбекистонда ҲЖларга хориж сармояларини жалб қилиш мажбурияти юкланди\nЎзбекистонда хорижий сармоядорларнинг улушига эга бўлмаган ҳиссадорлик жамиятлари 2016 йилнинг 1 июлигача камида 15 фоиз хорижий сармояга эга бўлиши лозим.\nЎзбекистон президенти томонидан 21 декабрда имзоланган “Ҳиссадорлик жамиятларига хорижий сармоядорларни жалб этишнинг қўшимча чора-тадбирлари тўғрисида”ги Фармонда ҳиссадорлик жамиятларига мана шундай мажбурият юкланди.\nReview.uz нашрининг 29 декабрда хабар беришича, бу талабни бажармаган ҳиссадорлик жамиятлари хўжалик юритишнинг бошқа ҳуқуқий – ташкилий формасига ўтишлари лозим бўлади.\nХабарда айтилишича, 2015 йил 25 декабрь ҳолатига кўра, Ўзбекистонда 717 ҳиссадорлик жамияти мавжуд.Уларнинг умумий низом капитали 16,38 триллион сўмни ташкил қилади. Ҳиссадорлик жамиятлари муомалага 2,31 триллион акция чиқарган.\nЎзбекистонда янги йилдан мобил алоқа хизматлари қимматлайди\n2015 йилнинг 1 январидан бошлаб абонент номерларидан фойдаланганлик учун мобил алоқа компаниялари оладиган ҳақ икки баробарга ортиши мамлакат президенти қарорида белгилаб қўйилди.\nБу ҳақда хабар қилган норма.узга кўра, натижада мобил алоқа хизматлари абонентлар учун 6,3 фоизга ортади.\nАбонент номеридан фойдаланганлик учун ҳар ойда олинадиган ҳақ ҳозирги 750 сўмдан 1500 сўмга кўтарилади.\nАйтилишича, абонент номери учун олинадиган ҳақнинг 80 фоизи давлат бюджетига, қолгани Ахборот технологиялари ва коммуникацияларини ривожлантириш вазирлигининг махсус ҳисобига тушади.\n1 январдан бошлаб 1 абонент учун мобил алоқа хизматининг ўртача нархи ҳозирги 11 757 сўмдан 12 507 сўмга, яъни 6,3 фоизга кўтарилади.\nЎзбекистонда Янги йилдан бензин қимматлайди\nПрезидент Ислом Каримов имзолаган қарорга мувофиқ 2016 йилнинг 1 январидан бошлаб ёнилғи нархлари кўтарилиши автомобиль ёнилғиси истеъмоли учун жисмоний шахслардан олинадиган солиқ миқдори ошиши билан боғлиқдир.\n1 январдан бошлаб 1 литр бензин учун солиқ миқдори 45 сўмга (ҳозирги 290 сўм ўрнига 335 сўм) 1 литр суюлтирилган газ учун 30 сўмга (200 < 230), ва қисилган газ учун 35 сўмга (240 < 275) ортади.\nБу ҳақда хабар қилган норма.уз сайтига кўра, шу кунда Ўзбекистонда Аи-80 бензинининг 1 литри 2030 сўм, Аи-91 – 2235 cўм, Аи-95 2460 сўм, дизель ёнилғисининг 1 литри 2200 сўмдир.\nМамлакат бўйлаб, ҳатто пойтахтда ҳам ёнилғи тақчиллиги сурункали характер касб этган.\nРоссияда жазо ўтаган фуқаросини Ўзбекистон қабул қилмади\nОдам ўлимига сабаб бўлган оғир тан жароҳати етказгани учун Сибирда жазо ўтаган ва Россиядан чиқариб юборилган фуқаросини Ўзбекистон қабул қилмади.\nБу ҳақда mediakuzbass.ru сайти Россия Федерал миграция хизматининг Кемерево область бошқармасидан олинган маълумотга таяниб хабар қилди.\nТилга олинган бошқарма расмий вакили Евгений Невзоровга кўра, ўзбекистонлик Кузбассда жазо ўтаган ва жорий йил августида озодликка чиққан.\nМазкур шахснинг 2023 йил августигача Россия Федерацияси ҳудудида қолиши номақбул эканлиги тўғрисида Адлия вазирлиги қарор чиқарган ва уни Ўзбекистонга депортация қилмоқчи бўлганлар.\nШу мақсадда Ўзбекистон консулхонасига тегишли ҳужжатлар юборилган, лекин Ўзбекистон ҳокимияти вакиллари депортация қилинажак шахснинг фуқаролиги йўқлиги тўғрисида баёнот бериб, уни қабул қилишдан бош тортган.\nШу муносабат билан миграция хизмати шахсга нисбатан реадмиссия чорасини қўллаган, яъни уни Россияга қайси давлат ҳудудидан кириб келган бўлса, ўша давлат ҳудудига чиқариб юборган.\nmediakuzbass.ru сайтининг ўз манбаси айтганларига таяниб ёзишича, бу жорий йилдаги учинчи реадмиссия ҳолати бўлиб, давлатнинг депортантни ўз фуқароси сифатида қабул қилмагани - биринчи ҳолатдир.\nmediakuzbass.ru реадмиссия қилинган ўзбекнинг исм-фамилияси ва унинг шахсига оид бошқа маълумотларни келтирмади.\nSamarqand Darvoza: Портлаш ҳақида миш-миш тарқатганлар қидирилмоқда\nЎзбекистон пойтахтидаги Samarqand Darvoza савдо маркази олдида портлаш бўлгани тўғрисидаги хабар ёлғон экани, миш-мишни тарқатганлар қидирилаётгани тўғрисида тилга олинган марказ маъмурияти вакилига таяниб, маҳаллий нашрлар хабар қилди.\n“Ҳозир ижтимоий тармоқларда, шунингдек, Telegram каналларида Samarqand Darvozaга ҳужум қилингани тўғрисида бўҳтон тарқатилмоқда. Бу ёлғон! Айбдорларни излаш бошлаб юборилган ва улар республикамиз қонунларига биноан қаттиқ жазоланади”, деган Samarqand Darvoza савдо маркази маъмурияти вакили.\nИжтимоий тармоқларда Samarqand Darvoza савдо маркази олдида гўёки автомашина портлагани, қурбонлар борлиги тўғрисида хабар тарқатилган ва унга сурат ҳам илова қилинган эди.\nPodrobno.uz сайтига кўра, суратда айнан шу марказ олдида 2014 йил 29 ноябрида содир бўлган воқеа акс этган бўлиб, ўшанда “Жигули” автомашинаси ёниб кетган эди.\nЎзбекистон билан Россия ўртасидаги мол айланмаси қарийб 30 фоизга қисқарди\nЖорий йилнинг ўтган 9 ойи ичида Ўзбекистон ва Россия ўртасидаги мол айланмаси 29,2 фоизга қисқариб, 2 миллиард 140 миллион долларни ташкил қилди. Бу ҳақда Россиянинг Ўзбекистондаги элчиси Владимир Тюрденев билдирди.\nЭлчига кўра, бу пасайишга аввало Россия валютаси бўлмиш рублнинг қадрсизланиши сабаб бўлган.\n“Бу тенденцияга қарамасдан, Ўзбекистон Россия учун Марказий Осиё мамлакатлари орасида асосий ҳамкорлардан бири бўлишда давом этмоқда”, деди Владимир Тюрденев.\nЯнги йилдан Ўзбекистон тижорат банкларининг айримлари нақдсиз валюта сотишни тўхтатиши айтилмоқда\nЎзбекистондаги тижорат банкларининг айримлари 2016 йил 1 январидан бошлаб хориж валютасини нақдсиз сотиш устидан назоратни кучайтиради. Қатор банклар конверсион пластик карталарни беришни тўхтатиши ҳақида РИА Новости агентлиги хабар қилмоқда.\nЎзбекистонда валютани эркин сотиб олиш имкони бўлмагани боис, хорижга сафар қилаётган фуқаролар тижорат банкларида банк тўлов карталарини очиб, икки минг АҚШ долларигача миқдорда нақдсиз валюта сотиб олиш имконига эга эди. Айтилишича, янги йилдан айрим банклар ана шу хизматни кўрсатишдан воз кечади.\nРИА Новости агентлигининг Ўзбекистон Марказий банкидаги манбаси “2016 йилдан тижорат банкларига конверсион карталар бўйича хизмат кўрсатишни тўхтатиш тавсия этилди”, дея билдирган.\nАйтилишича мазкур чора Ўзбекистонда валюта тушимининг камайиб кетгани билан изоҳланмоқда.\nРоссияда юзага келган иқтисодий бўҳрон оқибатида ўзбекистонлик меҳнат муҳожирлари Ўзбекистонга юбораётган валюта миқдори кескин камайб кетган.\nРоссия фуқаролигини олиш истагида бўлган ўзбекистонликлар сони ошмоқда\n2015 йилда 20 мингга яқин Ўзбекистон фуқароси Россия фуқаролигини олиш истагини билдирган. Россиянинг Ўзбекистондаги элчиси Владимир Тюрденёвнинг Sputnik нашрига билдиришича, “Ватадоншларни Россияга кўчириш дастурида” иштрок этган ўзбекистонликлар сони шунчани ташкил этган.\n“2015 йилда Россия элчихонасига кўчириш давлат дастурида иштирок этиш тўғрисида 8,3 минг ариза келиб тушган. Потенциал кўчирилувчилар, жумладан уларнинг оила аъзолари қўшиб саналганда 20 мингга яқин одамни ташкил этган”, дея иқтибос келтирди нашр элчи сўзларидан.\nУнинг билдиришича, “ўзбекистонлик ватандошлар” учун 2016 йилда Калуга, Воронеж, Липецк, Калининград ва Тула вилоятлари кўчиш учун энг жозибадор минтақалар бўлиб қолади.\nБош прокуратура Тошкентда хусусийлаштирилган квартираларни текширмоқда\nҚайд этилишича, текширувлар асосан ҳокимият ходимларига тааллуқли бўлмоқда.\nТошкентда сўнгги 15 йил давомида хусусийлаштирилган квартира ва умумий ётоқхоналар прокуратура томонидан текширилмоқда. Podrobno.uz нашри Ўзбекистон бош прокуратурасидаги манбага таяниб, бераётган хабарга кўра, ўндан ортиқ махсус гуруҳ куну-тун турар жойларни хусусийлаштириш жараёни қанчалик қонуний бўлганини текширмоқда.\n“Ҳозирда ўндан ошиқ ишчи гуруҳ ишламоқда. Чунки иш ҳажми жуда катта, бўлмаса улгурмаймиз. Ҳатто вилоятлардан ҳам ёрдамга ходимларни жўнатишган”, дея иқтибос келтирмоқда нашр прокуратура ходими сўзларидан.\nБош прокуратура олдида ноқонуний хусусийлаштириш ҳолатларини аниқлаш вазифаси қўйилган, ҳозирча мулк эгалари чақиртирилиб, суҳбатдан ўтказилмоқда.\nКўчмас мулк ноқоуний тарзда хусусийлаштирилгани аниқланадиган ҳолда мулкдорлар давлатга келтирилган зарарни бозор нархида тўлаши ёхуд мулкни қайтариб бериши лозим бўлади.\nЎзбекистон ва Россия меҳнат муҳожирларига доир келишув имзолаши мумкин\nРоссияда расман икки миллионга яқин ўзбек мардикори рўйхатга олинган\nРоссия ва Ўзбекистон меҳнат муҳожирларига доир келишув устида ишламоқда. Ишлаб чиқилаётган ҳукуматлараро келишувда Ўзбекистон фуқароларининг Россия ҳудудида вақтинча меҳнат фаолияти билан шуғулланишини тартибли ташкил этиш ҳақида гап бориши айтилмоқда.\nБу ҳақда easttime.ru нашри Россиянинг Ўзбекистондаги элчиси Владимир Тюрденёвга таяниб, хабар қилмоқда. “Мазкур келишув бизнинг мамлакатимизда меҳнат қилиш истагида бўлган Ўзбекистон фуқароларининг келишини тартибга солиш имконини беради”, дея иқтибос келтирди нашр элчининг сўзларидан.\nЭлчининг таъкидлашича, Россиянинг миграцияга доир қонунчилиги мунтазам такомиллаштирилиб бормоқда.\nРавшан Эрматов (марказда) жаҳон чемпионатида ҳакамлик қилганидан сўнг Тошкентга қайтиб келган пайтда олинган сурат.\nЎзбекистонлик футбол рефериси Равшан Эрматов футбол ассосиацияларининг Бирлашган Араб амирликларида ўтган анжуманида йилнинг энг яхши арбитри сифатида Globe Soccer Awards мукофоти билан тақдирланди.\nЕвропа клублари ассосиациясининг мазкур мукофотига 38 ёшли Равшан Эрматовдан ташқари Жюнейт Чакир, Вильмар Рольдан, Хоэль Агиляр, Бакари Папа Гассама ва Норберт Хауата номзодлари ҳам кўрсатилган эди.\nДубайда 27 декабрь куни ўтган мукофотни топшириш маросимида мукофот совриндори сифатида Равшан Эрматовнинг номи эълон қилинди\nМаросимда йилнинг энг яхши футболчиси мукофоти “Барселона” клуби ўйинчиси Лионел Мессига топширилди. “Барселона” клуби эса йилнинг энг яхши командаси, деб эълон қилинди.\n“Ravon Matiz” Россиянинг энг арзон машинаси аталди\nРоссияда 2015 йилдаги энг арзон машиналар ўнлигининг биринчи поғонасини Ўзбекистонда ишлаб чиқарилган “Ravon Matiz” эгаллади. “Российская газета” нашрининг билдиришича, “Ravon Matiz” 314 минг рублдан сотилган.\nЎзбекистонда ишлаб чиқарилаётган “Matiz” автомашиналари шу йилнинг кузидан бошлаб Россияда “Ravon” бренди остида сотила бошланган эди.\nЎзбекистоннинг ўзида эса автомашиналар нархи 15 декабрдан 37 фоизга оширилган. Нархлар оширилганидан сўнг “Matiz” Ўзбекистонда миллий валюта ҳисобида 32 миллион сўмдан 33.5 миллион сўмгача бўлган нархда сотилмоқда.\n“Российская газета”нинг ёзишича, 2016 йилнинг иккинчи ярмидан бошлаб “Ravon Matiz” нархи Россияда ҳам кўтарилиши мумкин.\n"Ўзбекистон ҳаво йўллари" онлайн авиачипта сотишни йўлга қўймоқда\n"Ўзбекистон ҳаво йўллари" учоғи\n“Ўзбекистон ҳаво йўллари” авиакомпанияси Ўзбекистон ичкарисида парвозлар учун онлайн тартибда авиачипта сотиш ва жойни брон қилиш хизматини йўлга қўймоқда.\nGazeta.uz сайти хабарига кўра, онлайн чипта сотиш хизмати 2016 йилнинг 5 январидан йўлга қўйилади.\nЙўловчилар чипталарни интернетда сотиб олиш учун ҳаво йўлларининг веб саҳифасига мурожаат қилиш лозим бўлади.\nТўловлар пластик картаси билан амалга оширилиши айтилмоқда.\nЯнги тартибга кўра, авиачиптани брон қилиш ва сотиб олиш парвоздан кечи билан уч соат олдин амалга оширилиши керак.\n“Ўзбекистон ҳаво йўллари” мамлакатда ягона монополист авиакомпания ҳисобланади.\nМосква ИДга қарши курашишда Тошкент билан алоқаларини кучайтирмоқда\nРоссиянинг Ўзбекистондаги элчиси Владимир Тюрденевнинг айтишича, Россия "Исломий давлат" гуруҳига қарши курашиш мақсадида Ўзбекистон билан алоқаларни кучайтирмоқда.\nБу ҳақда kun.uz веб саҳифаси маълум қилди.\n2015 йилдаги Ўзбекистон-Россия муносабатлари якунларига бағишланган давра суҳбатида Россия элчиси мамлакати "Исломий давлат"га қарши курашишда "БМТ низоми қоидалари негизида ҳеч қандай сиёсийлашув ва шартларсиз кенг коалиция шакллантиришни ёқлаб чиқаётганини айтган.\n“Яқин Шарқ ва Шимолий Африка ҳудудидан солинаётган террорчилик хавфини бартараф қилиш бугунги кунда ўта муҳим вазифа ҳисобланади. Бизнинг давлат учун Россияга қарши қаратилган террорчилик салоҳиятига қарши узоқ сарҳадларда курашиш муҳим вазифа ҳисобланади, ўзишга ишлаш керак”, Владимир Тюрденевдан иқтибос келтиради kun.uz.\nУнга кўра, Владимир Тюрденев Россия ва Ўзбекистоннинг долзарб халқаро масалалар бўйича фикрлари мос тушиши ёки бир-бирига жуда яқин эканлигини таъкидлаб ўтган.\nЎзбекистонда "кучсиз, бироқ давомли" ер силкиниши кузатилди\nЎзбекистон Фавқулодда вазиятлар вазирлигининг “Тошкент” сейсмостанциясига таяниб хабар беришича, шанбага ўтар кечаси Тошкентда “кучсиз, бироқ давомли — бир дақиқадан кўпроқ — зилзила сезилди”.\nВазирликка кўра, қисқа танаффусли иккита силкиниш юз берган.\n“Тошкент” сейсмостанцияси маълумотларига кўра, ерости силкинишлари кучи Ўзбекистон пойтахтида 3 баллни, Фарғонада — 5 балл, Самарқандда — 3,5 балл, Жиззахда — 3 балл, Сурхондарё вилоятида — қарийб 3 баллни ташкил этган.\nЗилзила маркази Афғонистоннинг Бадахшон вилояти бўлгани хабар қилинади. У ерда зилзила магнитудаси 6,3 га тенг бўлган. Ўзбекистонда талафотлар қайд этилмагани хабар қилинади.\nЎзбекистонда янги йилгача биометрик паспорт ололмаганлар жаримага тортилмайди\nЎзбекистоннинг янги биометрик паспорти\nЎзбекистон Республикаси Ички ишлар вазирлигининг Кириш ва чиқиш ҳамда фуқароликни расмийлаштириш бошқармасининг бошлиғи Бадриддин Шорихсиев 2015 йил охиригача биометрик паспорт олишга улгурмаган фуқаролар жаримага тортилмаслигини тасдиқлади.\nБадриддин Шорихсиев бу ҳақда Gazeta.uz веб саҳифаси билан бўлган суҳбат чоғида айтди.\n“2015 йилнинг 31 декабридан кейин нобиометрик паспортни биометрик паспортга алмаштиришда, нобиометрик паспорт муддати ўтиб кетмаган тақдирда, жаримага тортилмайди,” – дея таъкидлади Бадриддин Шорихсиев.\nАввалроқ Озодлик Ўзбекистонда нобиометрик паспортларни биометрик паспортларига алмаштириш муддати 2,5 йилга узайтирилгани ҳақида хабар берганди.\nЎшанда Ички ишлар вазирлиги вакили Озодликка паспортларни алмаштириш жараёни 2018 йилнинг 1 июлига қадар давом этишини билдирган эди.\nЎзбек ва тожик дипломатлари 23 йилда илк бор сиёсий маслаҳатлашув ўтказди\nДушанбедаги Тожикистон Ташқи ишлар вазирлиги биноси.\n24 ва 25 декабрь кунлари Душанбе шаҳрида Ўзбекистон ва Тожикистон Ташқи ишлар вазирликларининг сиёсий маслаҳатлашувлари бўлиб ўтди.\nБу икки давлат дипломатик алоқа ўрнатган 1992 йилдан бери ўзбек-тожик дипломатлари ўртасида илк маротаба ўтказилган маслаҳатлашувдир.\nЎзбекистон Ташқи ишлар вазирлиги маълумотига кўра, тадбирда ўзаро муносабатларнинг бугунги аҳволи ва уни ривожлантириш бўйича истиқболлар муҳокама қилиниб, минтақавий ва ҳалқаро миқёсда долзарб бўлган муаммолар бўйича фикр алмашилган.\nGazeta.uz сайти ушбу учрашувда савдо-иқтисодий, транспорт-коммуникация, маданий- инсонпарварлик ва бошқа соҳалар бўйича ўзаро алоқаларни мустаҳкамлаш масалалари ҳам кўрилгани ҳақида ёзди.\nТомонлар маданий-инсонпарварлик, илмий ва спорт соҳалари бўйича алоқаларни кенгайтиришга тайёрликларини билдиришган.\nИкки давлат делегацияси ШҲТ доирасидаги муносабатларнинг истиқболлари бўйича фикр алмашишган. Тожик томони Ўзбекистоннинг ШҲТ салоҳияти мустаҳкамланиши йўлида олиб бораётган ишларини юксак баҳолашларини айтишган. Ўзбек томони эса Тожикистоннинг ушбу ташкилот доирасида Ўзбекистонни қўллаб-қувватлаётганига миннатдорчилик билдирган.\nДаставвал икки мамлакат дипломатларининг сиёсий маслаҳатлашувлари 17-18 декабрь кунларига белгиланганди. Кейинроқ бу тадбир муддати кечиктирилди.\nРоссияда ўзбекистонлик аёл ярим кило героин билан ушланди\nРоссиянинг Кострома вилояти полицияси ўзбекистонлик 38 яшар аёлни 500 граммдан зиёд наркотик модда билан қўлга олди.\nCA-NEWS сайтининг полиция маълумотига таяниб ёзишича, ўзбекистонлик аёл гиёҳвандлик моддасини сотиш мақсадида сақлаган.\nДастлаб аёл ушланган пайти унинг ёнидан 50 граммга яқин героин топилган. Унинг Костромада ижарага олган квартирасида ўтказилган тинтув пайти яна 450 граммдан зиёд героин топилган.\nДастлабки тергов натижаларига кўра, ўзбекистонлик ушбу аёл наркотик сотиш орқали бир ойда 300 минг рубль (тахминан 4300 АҚШ доллари) фойда кўриб келганини тан олган.\nҲозирда тергов-суриштирув ишлари давом этаяпти.\nҚирғизистонда экстремистликда айбланган ўзбекистонликлар қўлга олинди\nҚирғизистонда ўтказилган аксилтеррор амалиётларидан бирида олинган сурат.\nПайшанба куни Қирғизистоннинг Жалолобод вилоятида ўтказилган махсус амалиёт чоғида Ўзбекистон ва Қирғизистон фуқароларидан иборат диний-экстремистик гуруҳ қўлга олингани хабар қилинди.\nРасмий маълумотларга қараганда, гуруҳ Ўзбекистоннинг икки, Қирғизистоннинг тўрт нафар фуқаросидан иборат бўлган. Гуруҳ аъзолари 22 декабрь куни Ўш шаҳри яқинидаги Қашқарқишлоқ қишлоғида 37 яшар Юнусжон Абдужалиловни отиб ўлдирганликда гумонланмоқада.\nИчки ишлар расмийлари гуруҳ аъзоларининг исмларини тўлиқ очиқламаяпти. Озодлик радиосининг аниқлашича, қўлга олинган ўзбекистонликлардан бири 1985 йилда туғилган Н.У., бўлиб, у Самарқанд вилоятида яшаган. Қўлга олинган иккинчи ўзбекистонлик А.А,, бўлиб, у 1993 йилда туғилган ва Тошкент вилоятида яшаган.\nМилиция маълумотига кўра, гумонланувчиларни қўлга олиш чоғида, уларнинг ёнидан ўқ дориси билан Макаров пистолети ва бошқа қуроллар, ниқоб, ДВД диск ҳамда флеш карталар топилган.


Антонио Конте “Челси”да қолади\n7 апрель, 2017, 10:28\n“Челси” клуби бош мураббийи Антонио Конте ёзда Италия қайтиш ҳақидаги хабарларни инкор этди.\nАввалроқ италиялик агент Федерико Пасторелло Контега бир нечта жамоалардан таклиф тушганини ва ёзда “Челси”ни тарк этиши мумкинлигини айтган эдию. Тасдиқланмаган хабарларга кўра, ушбу мутахассис хизматларига “Интер” жиддий қизиқиш билдирган.\n– Менинг номимдан гапиришса, ёқмайди. Пасторелло дўстим, мен уни яхши биламан. Агар кимдир нимадир билмоқчи бўлса, мендан сўрасин. Биз чемпионлик учун курашяпмиз ва бунга эришишни истаймиз. Демак келаси мавсум ҳам “Челси”да бўласиз? Ҳа, – дейди Конте The Guardian нашрига.


Портлаш ижрочилигида гумон қилинган шахс полицияга келди, бошқа гумонланувчи сурати пайдо бўлди\n10:02 / 04.04.2017\nСанкт-Петербург метросидаги терактни амалга оширишда гумонланган ва ОАВ орқали сурати тарқатилган шахс полиция бўлинмасига келди ҳамда ўзининг бу ишга алоқадор эмаслигини маълум қилди. Бу ҳақда «РБК» хабар берган.\n«У ўз суратини телевизор орқали кўргач, қўрқиб кетган ва ўзи полицияга келган», — деган ҳуқуқ-тартибот органларидаги манба.\nШу тариқа, ушбу шахс терактга алоқадор эмаслигини исботлаган.\nПортлашдан кўп вақт ўтмасдан «Фонтанка» нашри видеокузатув камералари асосида Санкт-Петербург метросидаги терактни содир этгани гумон қилинган шахс суратини намойиш қилганди.\nЭндиликда «Пятый канал» терактга алоқадор сифатида иккинчи гумонланувчи фотосуратини тарқатди.\n«Портлаш бўйича икки киши қидирилмоқда: бири «Сенная площадь» бекатидан «Технологический институт» бекатига ҳаракатланган поезд вагонида бомба қолдириб кетган, иккинчиси «Площадь Восстания» бекатига портловчи қурилма жойланган рюкзак қўйган», — деган агентлик суҳбатдоши.\nШу билан бирга «Интерфакс» агентлиги ҳуқуқ тартибот органларига асосланган ҳолда Санкт-Петербург метросида худкуш ўзини портлатгани ҳақида хабар берди.\n«Талқинлардан бирига кўра Петербург метросида портловчи қурилмани террорчи ҳаракатга келтирган. Дастлабки маълумотларга кўра у Ўрта Осиёдан келган, 23 ёшли йигит», — деган манба.\nПетербурглик адвокат Марина Козлова Петербург теракти ижрочисини кўргани ҳақида айтди. У ФСБ сўровида бўлди. Козлованинг сўзларига кўра, у соат 14:30да Марат кўчасидан Звенигородская кўчасига кетаётганида шубҳали шахсни кўргани ҳақида кўрсатма берган. Козлова бу вақтда машинада бўлган ва қарама-қарши йўналишда ҳаракатланаётганди. У ушбу шахс интернетда гумонланувчи сифатида сурати тарқатилган йигит эканини таъкидлаган.\n3 апрель куни Санкт-Петербург метросида теракт юз берди: «Сенная плошчад» ва «Технологический институт» бекатлари оралиғида қўлбола портловчи ускуна ҳаракатга келди. Портлаш оқибатида 10 киши ҳалок бўлди, 40 дан ортиқ одам жабрланди. Бундан ташқари, «Плошчад Восстания» бекатида яна бир бомба топилиб, зарарсизлантирилди. Ҳозирча ҳеч бир ташкилот мазкур теракт учун жавобгарликни ўз зиммасига олгани йўқ.


016. Биринчи босқич: янги жамият барпо қилиш – Islom Nuri\n016. Биринчи босқич: янги жамият барпо қилиш\nЮқорида айтиб ўтганимиздек, Расулуллоҳ соллаллоҳу алайҳи ва салламнинг Мадинага келиб, Бану Нажжорга тушишлари 1- ҳижрийнинг 12- Рабиул-Аввалига, 622- милодийнинг 27- сентябрига тўғри келади.\nУ киши Абу Айюб ҳовлиси олдидаги ерга борганларида, Инша Аллоҳ, мана шу ерга манзил қурамиз, дегандилар. Кейин Абу Айюб розияллоҳу анҳунинг уйига ўтгандилар.\nРасулуллоҳ соллаллоҳу алайҳи ва салламнинг шундан кейинги биринчи қилган ишлари масжиди набавияни қуриш бўлди. Бунинг учун туялари чўккан жойни танладилар. Жойни унинг эгалари бўлган икки етим болалардан сотиб олдилар. Масжид қурилишига бевосита ўзлари қатнашиб, ғишт ва тош ташиб, шундай дердилар:\nهذا الحِمَالُ لا حِمَال خَيْبَر\nهــذا أبـَــرُّ رَبَّنَا وأطْـهَر\nБу юклар Хайбарнинг юклари эмас,\nБу юклар савоби битмас-туганмас.\nЯна шундай дердилар:\nاللهم لا عَيْشَ إلا عَيْشُ الآخرة\nفاغْفِرْ للأنصار والمُهَاجِرَة\nХудоё, чин ҳаёт фақат охират,\nМуҳожир, ансорни этгин мағфират.\nБу нарса саҳобаларнинг ғайратларига ғайрат қўшарди. Улардан бири шундай деганди:\nلئن قَعَــدْنا والنبي يَعْمَل\nلـذاك مِــنَّا العَمَــلُ المُضَلَّل\nПайғамбар ишласа, бизлар ўтирсак,\nАсло тўғри келмас бизга бу маслак.\nЎша жойда мушрикларнинг қабрлари, харобалик, хурмолар ва ғарқад дарахти бор эди. Расулуллоҳ соллаллоҳу алайҳи ва салламнинг буйруқлари билан мушрикларнинг қабрлари қўчириб юборилди, харобалик текисланди, хурмо ва дарахтлар кесилиб, масжиднинг қибла тарафига териб қўйилди. Масжид қибласи Байтул-Мақдис томонга бўлди, эшик кесакилари тошдан қилинди, деворлари ғишт ва лойдан тикланди, шифти хурмо баргларидан, устунлари хурмо танасидан қилинди. Оёқ остига қум ва майда тошлар тўшалди. Масжидга учта эшик қилинди. Узунлиги қибладан тортиб охиригача юз газ, икки тарафи ҳам шунча ёки сал камроқ, пойдевори уч газга яқин бўлди.\nМасжид ёнида тош ва ғиштдан қурилиб, шифти хурмо барглари билан тўсилган хоналар бино қилинди. Улар Расулуллоҳ соллаллоҳу алайҳи ва саллам аёлларининг ҳужралари бўлиб, қуриб битказилгач, у зот Абу Айюб хонадонидан уларга кўчиб чиқдилар.\nМазкур масжид ёлғиз намоз ўқиладиган жойгина бўлиб қолмади, балки у мусулмонлар Ислом таълимотлари ва йўл-йўриқларини оладиган олийгоҳ, жоҳилий талотўп ва жангу-жадаллар ўрталарини бузиб юборган турли қабилалар бир-бирлари билан учрашиб, ораларини тузатиб оладиган мунтадо (клуб), барча ишларни бошқариб ва келди-кетдиларни тартибга солиб туриладиган марказ, маслаҳат ва ижроий мажлислари ўтказиладиган парламент вазифасини ҳам ўтарди. Шу билан бир қаторда у уй-жойи, мол-мулки ва бола-чақаси бўлмаган қочқин ва камбағал муҳожирларни ўз бағрига жойлаган маскан ҳам эди.\nҲижратнинг бошларида азон машруъ бўлди, уфқларни тўлдириб ва борлиқни ларзага келтириб ҳар куни беш марта ягона Аллоҳдан ўзга барҳақ маъбуд йўқлигини ва Муҳаммад соллаллоҳу алайҳи ва саллам Унинг элчиси эканини эълон қилувчи ҳамда борлиқдаги Аллоҳнинг буюклигидан бошқа барча буюкликни, вужуддаги Муҳаммад Расулуллоҳ олиб келган диндан ўзга барча динларни рад қилувчи олий нидо чор-атрофга тарала бошлади. Азон калималари улуғ саҳобалардан Абдуллоҳ ибн Зайд ибн Абду Роббуҳ розияллоҳу анҳуга тушида билдирилди. Умар ибн Хаттоб розияллоҳу анҳунинг туши ҳам унинг тушига мувофиқ келди. Пайғамбар соллаллоҳу алайҳи ва саллам ҳам ушбу калималарни тасдиқладилар. Бунинг қиссаси ҳадис ва сийрат китобларида тўлалигича ривоят қилинган.\nМусулмонларни бир-бирлари билан оға-ини тутинтириш\nПайғамбар соллаллоҳу алайҳи ва саллам мўминларни жамловчи ва қалбларни бир-бирига боғловчи марказ бўлмиш масжид қуриш билан бир қаторда тарихда мисли кўрилмаган яна бир ажойиб ишга ҳам қўл урдилар. Яъни, муҳожирлар билан ансорларни бир-бирига биродар тутинтирдилар. Ибнул Қаййим айтади: «Шундан сўнг Расулуллоҳ соллаллоҳу алайҳи ва саллам Анас ибн Моликнинг ҳовлисида муҳожирлар билан ансорларни бир-бирларига биродар тутинтирдилар. Улар тенг ярми муҳожирлар, тенг ярми эса ансорлардан иборат жами тўқсон киши эдилар. Уларни жонажон дўст ва ўлганидан сўнг меросига қариндошларидан кўра ҳақлироқ бўлган биродар қилдилар. То Бадр ҳодисасига қадар мана шу ҳукмга амал қилиб келинди. Аллоҳ таоло: «Аллоҳнинг Китобида қон-қариндошлар бир-бирларига (меросхўр бўлишга) ҳақдорроқдирлар» (Анфол: 75) оятини нозил қилганидан кейин биродарлик аҳди сақланиб қолгани ҳолда уларнинг бир-биридан мерос олишлари бекор бўлди.\nБаъзи қавлга кўра, муҳожирларнинг ўзларини ҳам бир-бирларига биродар тутинтирган эканлар… Бироқ, аввалгиси собитроқ. Чунки, муҳожирлар Ислом биродарлиги, ватандошлик биродарлиги ва насл-насаб жиҳатидан қариндошликлари туфайли яна ўрталарида алоҳида биродарлик аҳди тузилишидан беҳожат эдилар. Муҳожирлар ва ансорлар ўртасидаги ҳол ундай эмас эди».\nБу биродар тутинтиришлари маъноси – қабила-уруғчилик руҳи эриб йўқ бўлиб кетиши, насаб, ранг, ватанга боғлиқ бўлган фарқлар орадан кўтарилиши, дўстлик ва душманлик фақат Ислом асосига барпо бўлиши дегани эди.\nБиродарини ўзидан афзал кўриш, яхши кўрган нарсасини унга илиниш, улфат ва ҳамдард бўлиш ҳис-туйғулари ушбу биродарлик ичига сингиб кетган ва янги жамиятни ҳайратомуз намуналар билан тўлдирган эди.\nИмом Бухорий Анас розияллоҳу анҳудан ривоят қилади: «Муҳожирлар Мадинага келганларидан сўнг Расулуллоҳ соллаллоҳу алайҳи ва саллам Абдурраҳмон ибн Авф билан Саъд ибн Рабиъни биродар тутинтириб қўйдилар. Саъд Абдурраҳмонга: «Мен Мадинанинг энг бой кишилариданман. Мол-мулкимнинг тенг ярмини сизга бўлиб бермоқчиман. Иккита аёлим бор, улардан истаганингизни танланг, мен уни талоқ қилай, иддаси чиққанидан кейин сиз унга уйланинг», деди. Абдурраҳмон: «Аллоҳ оилангизга ва молингизга баракот берсин. Мени бозорга йўллаб қўйинглар», деди. Шундан сўнг уни Бану Қайнуқоъ бозорига йўллаб қўйдилар. Шу куниёқ у (олди-сотди қилиб) бир оз қурут ва сарёғ кўтариб келди. Сўнг эртасига ҳам бозорга йўл олди. Бир куни у кийимида суфра (хушбўй модда) излари кўринган ҳолда келиб қолди. Расулуллоҳ соллаллоҳу алайҳи ва саллам: «Нима гап?», деб сўрагандилар, Абдурраҳмон: «Уйландим ё Расулуллоҳ», деди. «Унга қанча маҳр бердингиз?», дедилар. «Беш дирҳам оғирлигида олтин», деб жавоб берди. Шунда Расулуллоҳ соллаллоҳу алайҳи ва саллам: «Бир қўй сўйиб бўлса ҳам, зиёфат беринг», дедилар».\nАбу Ҳурайра розияллоҳу анҳудан ривоят қилинишича, ансорлар Пайғамбар соллаллоҳу алайҳи ва салламга: «Хурмозорларимизни биз билан биродарларимиз ўртасида тақсим қилинг», дедилар. У зот: «Йўқ», дедилар. Шунда улар: «Ундай бўлса, сизлар меҳнатига қаралашинглар, ҳосилига сизларни шерик қилайлик», дедилар. Улар ҳам: «Хўп», дейишди.\nБу ансорларнинг муҳожир биродарларига нисбатан ўта самимий муносабатда бўлганликларига, уларга бутун борлиқларини фидо қилишга тайёр бўлганликларига ва шу билан бир қаторда муҳожирларнинг ҳам ансорларнинг бу меҳмоннавозликларини қадрлай билганликларига, уни суиистеъмол қилмасдан, фақат эҳтиёжларига яраша миқдордагисини қабул қилишган эканига далолат қилади.\nДарҳақиқат, бу биродар тутинтириш мислсиз ҳикмат, доно сиёсат, мусулмонлар юзланиб турган кўпгина муаммоларга энг тўғри ечим бўлган эди.\nИсломий иттифоқ битими\nРасулуллоҳ соллаллоҳу алайҳи ва саллам мўминларни бир-бирларига биродар тутинтиришдан ташқари, улар ўртасида яна бир аҳдлашув битимини ҳам тузиб, бу билан улар орасида жоҳилият давридан қолган хусуматларни бекор қилдилар ва қабилавий низоларга бутунлай барҳам бердилар ҳамда шу битим туфайли кенг қамровли исломий бирликни вужудга келтиришга эришдилар. Қуйида мазкур битим бандлари келтирилади:\n«Бу Муҳаммад Пайғамбар соллаллоҳу алайҳи ва саллам томонларидан Қурайшлик ва Ясриблик мўмин-мусулмонлар ҳамда уларга эргашган, уларга қўшилган ва улар билан бирга жиҳод қилган кишилар ўртасида (амал қилиниши учун) тузиб берилган келишув бандларидир:\n2) Қурайшлик муҳожирлар бир-бирлари билан ўзларининг (Исломдан олдинги) ҳолларида боғланишда давом этадилар. Ўз асирларини яхшилик ва мўминлар ўртасидаги адолат билан қутқариб оладилар. Ансорларнинг ҳар бир қабиласи ҳам ўзларининг аввалги ҳолларида бўлиб, илгариги алоқаларини давом эттирадилар. Улардан ҳар бир тоифа ўз асирларини яхшилик ва мўминлар ўртасидаги адолат билан қутқариб оладилар.\n3) Мўминлар фидя ва тўлов кабиларни яхшилик билан бериб, ўрталарида оғирликларни қолдирмайдилар.\n4) Тақводор мўминлар зулм қилган ёки мўминлар ичида зулм, гуноҳ, адоват ва бузуқлик ёйилишини истаган кишиларга қарши турадилар.\n5) Унга (яъни, тажовузкорга) қарши – гарчи улардан бирининг фарзанди бўлса ҳам – улар бир тану бир жонга айланадилар.\n6) Мўмин киши кофирнинг муқобилида мўминни ўлдирмайди.\n7) Мўмин киши мўминнинг зиддига кофирга ёрдам бермайди.\n8) Аллоҳнинг зиммаси (ҳимояси) ягонадир, энг қуйи даражада бўлган мўминнинг (бировга берган) ҳимояси ҳам барча мўминларга жорийдир.\n9) Яҳудлар ичидан бизга эргашган кишиларни ўрнак қилинади, уларга ёрдам берилади, улар қаршисига ёрдам берилмайди, уларни мазлум ҳолда қўйилмайди.\n10) Мўминларнинг силми (иттифоқи) ягонадир, мўмин киши Аллоҳ йўлидаги жангда барча мўминлар билан баробар ва адолатли иттифоқда бўлади.\n11) Мўминлар Аллоҳ йўлида қонларига етган нарсаларда бир-бирларини ҳимоя қиладилар (яъни, бир-бирлари учун қасос оладилар) .\n12) Мушрик кимса Қурайшнинг молини ҳам, жонини ҳам ҳимоя қила олмайди, мўминни ундан тўса олмайди.\n13) Кимда-ким бир мўминни ноҳақ ўлдирса, ундан қасос олинади. Фақатгина ўлдирилган шахснинг валийси (эгаси) рози бўлсагина (қасос олинмайди).\n14) Мўминларнинг ҳаммаси унга қарши бўладилар, унга қарши туришдан бошқа нарса уларга ҳалол бўлмайди.\n15) Мўмин киши учун бирон бидъатчига ёрдам бериш ва унга паноҳ бериш ҳалол бўлмайди. Кимда-ким унга ёрдам берса ёки ўз паноҳига олса, қиёмат куни унга Аллоҳнинг лаънати ва ғазаби бўлади, ундан тавба ҳам, тўлов ҳам қабул қилинмайди.\n16) Сизлар нимаики нарсада ихтилоф қилсангизлар, уни Аллоҳ азза ва жаллага ва Муҳаммад соллаллоҳу алайҳи ва салламга қайтариш (лозимдир).\nМазкур маънавий тадбирларнинг жамиятга таъсири\nМана шундай ҳикматли ишлар ва доно тадбирлар билан Расулуллоҳ соллаллоҳу алайҳи ва саллам янги жамиятнинг пойдеворларини ўрнатдилар. Бу жамият Расулуллоҳ соллаллоҳу алайҳи ва салламга саҳоба бўлиш шарафига муяссар бўлган улуғ зотлар қалбларига ўрнашган маъноларнинг ташқи сурати ва уларнинг ҳаётдаги инъикоси эди. Пайғамбар соллаллоҳу алайҳи ва саллам уларга таълим-тарбия берар, нафсларини тозалар, улуғ ахлоқларга чорлар, биродарлик, меҳр-мурувват, оға-инилик, шараф ва тоат-ибодат одоблари билан одоблантирар эдилар.\nБир киши у зотдан: «Ислом (амаллари)нинг энг яхшиси қайси?» деб сўраган эди, «Таом едиришинг ҳамда таниган ва танимаган кишиларингга салом беришинг» деб жавоб бердилар.\nАбдуллоҳ ибн Салом розияллоҳу анҳу айтади: Пайғамбар соллаллоҳу алайҳи ва саллам Мадинага ҳижрат қилиб келганларида мен у кишининг олдиларига келдим. Юзларига зеҳн солиб, ёлғончининг юзи эмаслигини билдим. У зот аввало, шундай дедилар: «Эй одамлар, саломни ёйингиз, таом едирингиз, қариндошлар билан алоқа қилингиз, тунлари одамлар ухлаётганда намоз ўқингиз, жаннатга саломатлик ила кирасиз».\nЯна айтганлар: «Мусулмон – мусулмонлар унинг тилидан ва қўлидан саломат бўлган кишидир».\nЯна айтганлар: «Мўминлар битта одамга ўхшашки, агар унинг кўзи оғриса ҳамма ери оғрийди, боши оғриса ҳамма ери оғрийди».\nЯна айтганлар: «Бир-бирингизга нафрат қилмангиз, бир-бирингизга ҳасад қилмангиз, бир-бирингиздан юз бурмангиз, ўзаро биродар бўлинг эй Аллоҳнинг бандалари! Мусулмон киши биродари билан уч кундан ортиқ гаплашмай қўйиши дуруст эмас!»\nЯна айтганлар: «Мусулмон мусулмоннинг биродаридир. Унга зулм қилмайди, душманига топшириб қўймайди. Ким биродарининг ҳожатини чиқариш йўлида бўлса, Аллоҳ унинг ҳожатини чиқариш йўлида бўлади. Ким мусулмон кишидан битта ғам-ташвишини аритса, Аллоҳ ундан Қиёмат кунининг ғамларидан бир ғамни аритади. Ким бир мусулмоннинг айбини яширса, Аллоҳ унинг айбини Қиёмат куни яширади».\nЯна айтганлар: «Қайси бир мўмин кийимсиз биродарини кийинтирса, Аллоҳ таоло уни жаннатнинг яшнаб турган либосларидан кийинтиради. Қайси бир мўмин оч биродарини таомлантирса, Аллоҳ таоло унга жаннат меваларидан едиради. Қайси бир мўмин чанқаган биродарига сув ичирса, Аллоҳ таоло унга раҳиқул махтум (яъни, соф ва қўл тегмаган, муҳрланган жаннат шаробидан)дан ичиради».\nЯна айтганлар: «Яримта хурмо (садақа қилиш) билан бўлса-да, у ҳам топилмаса, бир оғиз яхши сўз билан бўлса-да дўзахдан сақланингиз!».\nШу билан бир вақтда у зот соллаллоҳу алайҳи ва саллам сўраниш ва тиламчиликдан покланишга қаттиқ тарғиб қилардилар, сабру қаноатнинг фазилатларини баён қилардилар, қаттиқ эҳтиёжсиз сўраниб юришни сўровчининг юзига етадиган тирналиш ва нуқсон деб санардилар.\nЯна уларга ибодатларнинг фазилатларини ва ибодатлар учун Аллоҳ ҳузурида бериладиган ажру савобларни баён қилиб берардилар, уларни ўзларига самодан нозил бўлаётган ваҳий билан чамбарчас боғлаб қўярдилар, уни уларга ўқиб берардилар, улар ҳам бу каломи илоҳийни ўқишарди. Бу билан у зот асҳоблари даъватнинг ҳаққини ва рисолатнинг масъулиятини англашларини ва тадаббур қилишларини, нафақат англаш ва тадаббур қилиш, балки бу борада ўз зиммаларида бўлган бурчларини ҳис қилишларини истар эдилар. Расулуллоҳ соллаллоҳу алайҳи ва саллам мана шу йўллар билан уларнинг дунёқарашларини тарбиялар, маънавиятларини юксакликка кўтариб, иқтидорларини уйғотар, уларга энг олий ўлчов ва мезонларни тақдим этардилар. Шу билан улар башарият тарихида пайғамбарлардан кейинги ўринда турадиган энг юксак камолат чўққиларини эгалладилар.\nАбдуллоҳ ибн Масъуд розияллоҳу анҳу айтади: «Ким эргашмоқчи бўлса, дунёдан ўтганларга эргашсин, чунки, тирик жон фитнадан омонда бўлмайди. Улар (яъни, дунёдан ўтиб кетганлар) Муҳаммад соллаллоҳу алайҳи ва саллам асҳобларидир. Улар бу умматнинг афзаллари, қалби поклари, билими чуқурлари ва такаллуфи камлари бўлиб, Аллоҳ у инсонларни ўз пайғамбарига ҳамсуҳбат бўлиш ва ўз динини ўрнатиш учун танлагандир. Уларнинг қадрини, фазлини билингиз, изларидан эргашингиз! Қодир бўлганингиз қадар уларнинг ахлоқ ва сийратларини маҳкам тутингиз! Чунки улар тўғри йўлда бўлганлар».\nҚолаверса, Пайғамбар соллаллоҳу алайҳи ва саллам буюк йўлбошчи сифатида шундай маънавий ва зоҳирий сифатлар, олий фазилатлар, юксак иқтидор ва камолот, чиройли ахлоқ ва гўзал амалларни ўз шахсиятларида мужассамлаштирган эдиларки, мазкур сифатлар инсонларнинг қалбларини у зот сари интиладиган ва садоқат изҳор этадиган қилиб қўйган эди. Асҳоблари у зотнинг бир оғиз сўзларини бажаришга ошиқишар, бирор кўрсатма ёки тавсия берсалар, унга амал қилишга ўзаро мусобақалашар эдилар.\nАна шундай қилиб, Расулуллоҳ соллаллоҳу алайҳи ва саллам Мадинада инсоният тарихида мисли кўрилмаган янги бир жамият барпо қилишга, замона гирдоблари ва жаҳолат зулматлари ичра қолиб келаётган инсониятнинг муаммоларига ечим топиб беришга қодир бўлдилар. Давр йўналишини ва тарих чархпалагини бутунлай бошқа йўналишга буриб юборган бу жамиятнинг асоси мана шундай юксак маънавиятлар билан такомиллашган эди.\nЯҳудлар билан битим тузилиши\nРасулуллоҳ соллаллоҳу алайҳи ва саллам мусулмонлар ўртасида ақидавий, сиёсий ва низомий бирликни вужудга келтириш орқали янги жамият ва янги исломий уммат пойдеворларини ўрнатиб олганларидан сўнг, энди мусулмон бўлмаган қавму қабилалар билан алоқаларни тартиблашга киришдилар. Бундан мақсадлари минтақада ягона келишувга эришиш ва унда яшаб турган барча инсонлар учун тинчлик-омонлик, бахт-саодат ва эмин-эркин ҳаракат қилишга имкон яратиб бериш эди. Бунинг учун Расулуллоҳ соллаллоҳу алайҳи ва саллам ирқий ва шахсий ғараз ҳамда таассубга тўла бўлган дунё ҳали кўрмаган бағрикенглик ва кечиримлилик асосидаги қонун-қоидаларни йўлга қўйдилар.\nМадинага энг яқин бўлган ғайри мусулмон қўшнилар аввал айтиб ўтганимиздек, яҳудийлар эди. Уларнинг дилларида гарчи, мусулмонларга нисбатан адоватлари бўлса-да, ҳозирча бирон душманлик ёки хусуматни изҳор қилган эмасдилар. Расулуллоҳ соллаллоҳу алайҳи ва саллам улар билан битим тузиб, бу битимда улар учун яхшилик ва насиҳатни қарор топтирдилар. Уларнинг диний ва дунёвий эркинликларини тўлалигича қолдирдилар. Унда сургун, мусодара ёки адоват сиёсатига юз тутмадилар.\nҚуйида ушбу битимнинг энг муҳим бандлари билан танишасиз:\n1) Бану Авф яҳудийлари мўминлар билан бирга (яшаб турган) халқдир. Яҳудийлар учун ўз динлари, мусулмонлар учун ўз динлари бўлиб, уларнинг молу жонлари омондадир. Шунингдек, бу бошқа яҳудийларга ҳам тааллуқлидир.\n2) Яҳудийларнинг нафақалари ўз зиммаларида, мусулмонларнинг нафақалари ҳам ўз зиммаларида.\n3) Бу битим аҳлига уриш очган кимсаларга қарши улар бир-бирларига ёрдам беришлари лозим.\n4) Гуноҳ бўлмаган ишларда улар ўртасида бир-бирига нисбатан холис муносабат ва насиҳат ҳукм суради.\n5) Бирон киши ўз иттифоқчисига қарши жиноятга қўл урмайди.\n6) Мазлумга ёрдам берилади.\n7) Уруш ҳолатида яҳудийлар ҳам мусулмонлар билан бирга сарф-харажат қиладилар.\n8) Ясриб тупроғида ушбу битим аҳлига тажовуз қилиш ҳаромдир\n9) Бу битим аҳли ўртасида содир бўлган ҳар қандай ҳодиса ёки оқибати хатарли бўлган низолар ҳукми Аллоҳ азза ва жаллага ва Унинг элчиси бўлмиш Муҳаммад соллаллоҳу алайҳи ва салламга ҳаволадир.\n10) Қурайшга ҳамда унга ёрдам берганларга ҳимоя берилмайди.\n11) Ясрибга босқин уюштирганларга қарши улар бир-бирларига ёрдам кўрсатадилар.\n12) Бу битим бирон золим ёки жиноятчини жазодан тўсиб қололмайди.\nУшбу битим сабабли Мадина ва унинг атрофи тинч-тотув давлатга айланди, унинг пойтахти Мадина шаҳри, давлат бошлиғи эса – агар таъбир жоиз бўлса – Расулуллоҳ соллаллоҳу алайҳи ва саллам бўлдилар, ундаги нуфуз ва ҳукмронлик мусулмонлар қўлида бўлди.\nКейинчалик Расулуллоҳ соллаллоҳу алайҳи ва саллам минтақа тинчлиги ва осойишталиги йўлида бошқа қабилалар билан ҳам шароит тақозосига кўра шу каби битимлар туздилар. Улар ҳақида кейинроқ, ўз ўринларида айтиб ўтамиз.\nҚурайшнинг пўписа (провокация)лари ва Абдуллоҳ ибн Убай билан боғланишлари\nМусулмонлар Маккада эканларида Макка кофирлари уларнинг бошига солган кўргулик ва азоб-уқубатлар, ҳижратга мажбур бўлганларида эса уларнинг мол-мулкларини зўрлик билан мусодара қилганликлари ҳақида юқорида айтиб ўтилганди. Кейин ҳам улар ўз туғёнларидан қайтишмади, тажовузларидан тийилишмади. Мусулмонлар уларнинг қўлларидан қутулиб, Мадинада ўзлари учун хавфсиз қароргоҳ топишгач, улар ғазабдан ўзларини қўйгани жой топа олмай қолишди. Мадинанинг ҳижратдан олдинги раиси сифатида Абдуллоҳ ибн Убай ибн Салулга мактуб йўллашиб – маълумки, у пайтда у мусулмонлик даъвосини қилмаган мушрик эди, Расулуллоҳ соллаллоҳу алайҳи ва салламнинг ҳижрат қилиб келишлари ва у зотга иймон келтиришлари бўлмаганда эди, Ясриб (Мадина) аҳли уни ўзларига подшоҳ қилиб кўтаришга ва бошига тож кийдиришга иттифоқ қилишганди – унга ва бошқа мушрик дўстларига кескин талаблар қўйишди: «Сизлар бизнинг қавмдошимизга жой бердингиз, биз қасамёд қиламизки, ё унга қарши урушга кирасизлар ё уни чиқариб юборасизлар ёки бўлмаса биз сизнинг устингизга юриш қиламиз, жангчиларингизни ўлдириб, аёлларингизни асира қиламиз».\nУшбу мактуб етиб келиши билан Абдуллоҳ ибн Убай Маккалик мушрик оғайниларининг буйруқларини бажо келтириш учун ҳаракатини бошлади. Зеро, унинг ўзида ҳам Расулуллоҳ соллаллоҳу алайҳи ва салламга қарши чуқур нафрат ўрнаган, сабаби, подшоҳликка етишолмай қолганига фақат у зотни айбдор деб биларди. Абдуллоҳ ибн Убай атрофига йиғилган бутпарастлар билан бирга Расулуллоҳ соллаллоҳу алайҳи ва салламга қарши урушга ҳозирлана бошлади. Расулуллоҳ соллаллоҳу алайҳи ва саллам бундан хабар топгач, улар билан учрашиб: «Қурайшнинг пўписалари сизларга қаттиқ таъсир қилган кўринади. Бироқ, улар қилмоқчи бўлаётган фириб-найранг сизлар ўзингизга қилмоқчи бўлаётган фириб-найранг олдида ҳолва бўлиб қолади. Сизлар ўз фарзандларингиз ва қариндош-уруғларингизга қарши урушмоқчи бўлаяпсизлар», дедилар. Шундан сўнг улар у зотнинг сўзларидан таъсирланиб, тарқалиб кетишди.\nАбдуллоҳ ибн Убай ибн Салул ўз ҳаммаслакларининг бўшашиб қолганини кўриб ўша пайтда урушдан тўхталган бўлса-да, унинг ҳаракатларидан Қурайш билан келишиб иш қилаётгани кўриниб турар, қулай фурсат бўлди дегунча мусулмонлар билан мушриклар ўртасига адоват оловини ёқишга уринарди. Бу ишда у яҳудийларни ўзига асосий ёрдамчи қилиб олганди. Лекин Набий соллаллоҳу алайҳи ва салламнинг ҳикмат билан иш тутишларигина уларнинг ёмонликлари алангасини ўчириб турарди.\nАл-масжид ул-Ҳаромдан ман қилиш қарорининг эълон қилиниши\nОрадан кўп ўтмай ансорлар бошлиқларидан Саъд ибн Муъоз умра учун Маккага бориб, Убай ибн Халафнинг уйига тушди. Умайяга: «Холи пайт бўлганида айтгин, Байтуллоҳни тавоф қилиб олай», деди. Қоқ пешин пайти Байтуллоҳга қараб боришаркан, йўлда Абу Жаҳлга дуч келиб қолишди. Абу Жаҳл: «Эй Абу Сафвон, ким бу ҳамроҳинг?», деб сўради. Саъд эканини билгач, Абу Жаҳл унга: «Қандай қилиб сен Маккада хотиржам айланиб юрибсан, ҳолбуки сизлар динбузуқиларга жой бериб қўйибсизлар, яна уларга ёрдам беришни ҳам зиммангизга олибсизлар?! Қасамки, агар Абу Сафвон ёнингда бирга бўлмасайди, уйингга соғ қайтмаган бўлардинг!» деб пўписа қилди. Саъд ҳам унга овозини кўтарди: «Аллоҳга қасамки, агар сен мени бундан ман қиладиган бўлсанг, мен сени бундан ҳам каттароқ нарсадан – Мадина устидан ўтувчи йўлдан ман қиламан!»\nҚурайш муҳожирларга таҳдид қилади\nАфтидан, Қурайш бундан ҳам каттароқ ёмонликни дилига туккан, мусулмонларни янчиб ташлаш, хоссатан Расулуллоҳ соллаллоҳу алайҳи ва салламни йўқ қилиш ҳақида ўйлаётган эди.\nБуни қуруқ хаёл ёки ваҳима деб бўлмас, Расулуллоҳ соллаллоҳу алайҳи ва саллам ҳам Қурайш ушбу шум режасини амалга оширмоқчи эканига ишонч ҳосил қилган, шу боис кечаларни бедорликда ёки саҳобалар қўриқчилигида ўтказаётган эдилар. Имом Бухорий ва имом Муслим «Саҳиҳ»ларида ривоят қилишларича, Оиша розияллоҳу анҳо айтадилар: «Расулуллоҳ соллаллоҳу алайҳи ва саллам Мадинага келган пайтлари бир кеча: «Кошки, асҳобларимдан бир солиҳ киши мени бу кеча қўриқлаб чиқса», дедилар. Шу ҳолда эканмиз, бирдан қуролнинг шарақлаган овози эшитилиб қолди. У зот: «Ким бу?» дедилар. «Саъд ибн Аби Ваққосман», деган овоз келди. «Нима қилиб юрибсиз?», деб сўрадилар Расулуллоҳ соллаллоҳу алайҳи ва саллам. «Расулуллоҳ соллаллоҳу алайҳи ва салламга бирон хавф йўқмикин, деган фикр хаёлимни чулғаб олиб, у зотни қўриқлагани келдим», деди. Расулуллоҳ соллаллоҳу алайҳи ва саллам унинг ҳаққига дуо қилиб, ухлагани ётдилар».\nБу қўриқчилик баъзи кечаларгагина чекланган бўлмай, бир қанча вақт тартибли равишда давом этди. Оиша розияллоҳу анҳодан ривоят қилинади: «Расулуллоҳ соллаллоҳу алайҳи ва салламни тунлари қўриқлардилар, бир кеча «Аллоҳ Сизни одамлар (зарари)дан сақлагай» (Моида: 67) ояти нозил бўлгач, у зот ҳужрадан бошларини чиқариб: «Эй одамлар, кетаверинглар, мени Аллоҳ азза ва жалланинг Ўзи сақлашга ваъда берди», дедилар».\nХатар Расулуллоҳ соллаллоҳу алайҳи ва салламнинг ўзларигагина чекланган эмасди, балки у барча мусулмонларга хавф солиб турарди. Убай ибн Каъб ривоят қилади: «Расулуллоҳ соллаллоҳу алайҳи ва саллам ва асҳоблари Мадинага келиб, ансорларнинг ҳимоясига киргач, араблар уларга қарши бирлашишди. Шундан сўнг улар қурол билан тунаб, қурол билан тонг оттирадиган бўлдилар».\nЖангга изн берилиши\nМадинадаги мусулмонлар вужудига таҳдид солиб турган ва Қурайшнинг фириб-найранглардан бир зум ҳам тинмаётганидан хабар бериб турган ана шундай хатарли шароитда Аллоҳ таоло мусулмонлар учун жангга изн берди, бироқ жангни уларга фарз қилмади. Аллоҳ таоло деди: «Ҳужумга учраётган зотларга мазлум бўлганлари сабабли (жанг қилиш) изни берилди. Албатта Аллоҳ уларни ғолиб қилишга қодирдир» (Ҳаж: 39).\nБу оят билан бирга ушбу изн фақат ботилни суриб ташлаш ва Аллоҳнинг қонунларини ўрнатиш учунгина эканини баён қилувчи оятлар ҳам нозил бўлди: «Уларни (яъни мусулмонларни) агар Биз ер юзига ғолиб қилсак – улар намозни тўкис адо этадилар, закотни (ҳақдорларга) ато этадилар, яхшиликка буюрадилар, ёмонликдан қайтарадилар. (Барча) ишларнинг оқибати Аллоҳнинг (измидадир)» (Ҳаж: 41).\nИзн фақат Қурайш билан жанг қилишга чекланган эди. Кейинчалик шароитлар ўзгариши билан жанг ҳақидаги ҳукм ҳам босқичма-босқич ривожланиб, охир-оқибат вожиблик даражасига етди ва Қурайшдан бошқаларга ҳам умумийга айланди. Воқеалар ривожига киришишдан аввал ана шу босқичларни қисқача баён қилиб ўтиш фойдадан холи бўлмаса керак:\n1) Қурайш мушрикларини уруш ҳолатидаги душман деб эътибор қилиш. Чунки, душманликни улар биринчи бўлиб бошлашди, шу боис мусулмонлар бошқа араб мушрикларидан фарқли ўлароқ уларга қарши уруш қилишга ва мол-мулкларини мусодара қилишга ҳақли бўлдилар.\n2) Қурайш сафига ўтган ва у билан бирлашган араб мушрикларидан ҳар бирига қарши уруш қилиш, шунингдек, Қурайшга алоқаси бўлмаган ҳолда ўзи мустақил равишда мусулмонларга тажовуз қилган ҳар бир кишига қарши урушиш.\n3) Расулуллоҳ соллаллоҳу алайҳи ва саллам билан ўрталарида битим ва (урушмасликка) аҳду паймонлари бўлган яҳудлардан хиёнатга қўл урганлари ёки мушрикларни қўллаб-қувватлаганлари билан жанг қилиш ва улар билан тузилган аҳду паймонларни бекор ҳисоблаш.\n4) Мусулмонларга биринчи бўлиб адоватни бошлаган насоро каби аҳли китобларга қарши то улар хорланган (мағлуб) ҳолларида ўз қўллари билан жизя (солиқ) тўламагунларича жанг қилиш.\n5) Исломга кирган кишилардан қўл тортиш, илгари мушрик бўлганми, яҳудийми, насронийми, бошқами, фарқи йўқ, уларнинг жони ва молига дахл қилинмайди – Исломнинг ҳаққи бундан мустасно – уларнинг ҳисоб-китоби Аллоҳга ҳавола қилинади.\nУрушга изн берувчи оят нозил бўлгач, Расулуллоҳ соллаллоҳу алайҳи ва саллам Қурайшнинг Макка-Шом йўналишидаги асосий тижорат йўлига ҳукмронликни қўлга киритишга қарор қилдилар. Бунинг учун эса иккита режа ишлаб чиқдилар:\nБиринчи: Мазкур йўлнинг яқин атрофларида яшовчи, шунингдек ушбу йўл билан Мадина оралиғида турувчи қабилалар билан тинчлик битимлари тузиш. Расулуллоҳ соллаллоҳу алайҳи ва саллам жанговар ҳаракатлар бошлашдан олдин Жуҳайна қабиласи билан битим туздилар, уларнинг маскани Мадинадан уч босқич узоқликда эди. Шунингдек, ҳарбий ҳаракатлари асносида бошқа битимлар ҳам туздилар, улар ҳақида қуйироқда айтилади.\nИккинчи: Ушбу йўлга кетма-кет кичик гуруҳлар юбориб туриш.\nБадр жангидан олдин бўлиб ўтган ғазот ва сарийялар\nЖангга изн берувчи оят нозил бўлгач, Расулуллоҳ соллаллоҳу алайҳи ва саллам юқорида айтилган икки режани амалга ошириш учун амалий ҳарбий ҳаракатларни бошладилар. Бу ҳаракатлар қидирув (разведка) ҳаракатларига ўхшаш бўлиб, улардан мақсад, айтиб ўтганимиздек:\nа) Мадина атрофидаги ва Маккага олиб борувчи йўлларни текшириш, улардан бохабар бўлиб туриш.\nб) Шу йўллар бўйида яшовчи қабилалар билан битимлар тузиш.\nв) Ясрибдаги мушрик ва яҳудийларга, шунингдек атроф қишлоқлардаги аъробийларга мусулмонлар куч-қувватга эгаликларини ва илгариги заифликдан халос бўлганликларини сездириб қўйиш.\nг) Қурайшни чуқур ўйламай қилинган ҳаракатлари оқибатидан огоҳлантириш, токи улар тобора чуқур кириб бораётган адоват ва тажовузларидан тийилсинлар ҳамда ўз иқтисодлари ва тирикчилик сабабларига бўладиган хатарлардан огоҳланиб, тинчликка мойил бўлсинлар, мусулмонлар устига бостириб келиш, Аллоҳнинг йўлидан тўсиш фикридан қайтсинлар, Маккада қолган заиф-ночор мўминларни азоблашдан тийилсинлар, охир-оқибат мусулмонлар ҳам Аллоҳнинг рисолатини Араб жазирасининг чор-атрофига етказиш имкониятига эга бўлсинлар.\nҚуйида ушбу сарийялар ҳақида қисқача маълумотлар берамиз:\n Хайбардан келувчи хурмо, майиз каби озиқ-овқат ва тижорат моллари кўзда тутилган. (Фатҳул Борий).\n Термизий ривояти: Намоз китоби, азоннинг бошланиши ҳақидаги боб: 1/358, 359 (189-ҳадис), Абу Довуд, Аҳмад ва бошқалар ҳам ривоят қилганлар.\n Зодул маъод: 2/56.\n Саҳиҳул Бухорий: 1/553.\n Саҳиҳул Бухорий Фатҳул Борий билан биргаликда: 4/337 (2049, 2293, 3781, 3937, 5072, 5148, 5153, 5155, 5167, 6082, 6386-ҳадислар). Ушбу биродар тутинтириш ҳақидаги ҳадислар Саҳиҳ Муслим (2529), Сунан Аби Довуд (2926), Ал-адабул-муфрад (561), Муснад Аби Яъло (4/366) ва бошқа ҳадис тўпламларида ҳам ривоят қилинган.\n Ибн Ҳишом: 1/502, 503\n Саҳиҳул Бухорий: 1/6, 9.\n Термизий, Ибн Можа ва Доримий ривоятлари, Мишкотул масобийҳ: 1/168.\n Имом Муслим ривояти, Мишкотул масобийҳ: 2/422.\n Саҳиҳул Бухорий: 1/6.\n Муттафақун алайҳ, Мишкотул масобийҳ: 2/422.\n Саҳиҳул Бухорий: 2/896.\n Сунан Аби Довуд: 2/335, Жомиъут-Термизий: 2/14.\n Байҳақий «Шуъабул-иймон»да ривоят қилган, Мишкотул масобийҳ: 2/424.\n Саҳиҳул Бухорий: 2/893, Термизий: 4/311.\n «Саҳиҳайн»да бу ҳақда кўплаб ҳадислар ривоят қилинган, Мишкотул масобийҳ: 1/12, 167.\n Аҳмад, Термизий, Ибн Можа ривоятлари, Мишкотул масобийҳ: 1/14.\n Сунан Аби Довуд, Мишкотул масобийҳ: 1/169, Жомиъут-Термизий: 4/546 (2449-ҳ).\n Саҳиҳул Бухорий: 1/19, 2/890.\n Абу Довуд, Термизий, Насоий, Ибн Можа, Доримий ривоятлари, Мишкотул масобийҳ: 1/163.\n Разин ривояти, Мишкотул масобийҳ: 1/32.\n Ибн Ҳишом: 1/503, 504.\n Абу Довуд (2/154) ривояти.\n Қаранг: Саҳиҳул-Бухорий: 2/655, 656, 916, 924.\n Саҳиҳул-Бухорий: «Китабул-жиҳад» (2885), Саҳиҳул-Муслим: «Китабу фазоилис-соҳаба» (4/1875).\n Жомеъут-Термизий: Тафсиру суратил-Моида 5/234, (3046ҳ).\n Муаррихлар Набий соллаллоҳу алайҳи ва саллам шахсан иштирок этган юришларни – унда жанг бўлиб ўтганми, бўлмаганми, фарқсиз – ғазот деб атаганлар, ўзлари иштирок этмасдан бошқаларни юборган юришларни сарийя деб атаганлар.


Кечки сайрнинг 10 фойдаси\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Кечки сайрнинг 10 фойдаси\t15:48, 04 октябрь 2016\tСпорт билан шуғулланишга шароит йўқ, дея уйда ўтираверманг. Тезда қулай пойабзалингизни кийиб, сайрга чиқинг. Оддийгина сайр қанча фойда келтиришини тасаввур ҳам қила олмайсиз. 1. Альцгеймер касаллигининг олдини олади.\nБу xавфли касалликнинг сабабларидан бири камҳаракатликдир. Шунинг учун кўпроқ яёв юришга одатланинг. Мияда қон айланиши яxшиланиб, кислородга тўйинади.\n2. Мушакларни тонусда ушлаб туради.\nЮриш катта куч талаб этадиган машқ эмас, аммо мушакларга меъёрида оғирлик туширади. Шундай пайтлар бўладики, маълум муддат спорт билан шуғулланиш имконияти бўлмайди. Ўшанда вазнни сақлаб туриш учун кўпроқ юринг.\n3. Юрак қон-томир фаолиятини яxшилайди. Яёв сайр қилиш аэробик машқлар турига киради. Секин бўлса ҳам узоқ масофага яёв юриш артериал босимини меъёрлаштириб, юрак фаолиятига ижобий таъсир кўрсатади.\n4. Овқат ҳазм қилиш фаолиятини яxшилайди.\nПиёда юриш овқат ҳазм қилиш тизимига ҳам фойдали. Овқат тезроқ ҳазм бўлишига ёрдам беради, аxир бекорга кўп овқат еб қўйганда пиёда юришни маслаҳат дейишмайди-ку.\n5. Кайфиятни кўтаради. Агар ёмон кайфиятдан, стресслардан, хавотирдан xалос бўлмоқчи бўлсангиз, кўпроқ тоза ҳавода сайр қилинг.\n6. Глаукоманинг олдини олади. Шифокорларнинг фикрича, меъёрдаги жисмоний куч кетгазадиган машқлар, масалан яёв юриш глаукома ривожланишининг олдини олади.\n7. Вазнни нормал ҳолатда ушлаб туради.\nСемириб кетмаслик учун энг яxши усул!\n8. Суяк ва тўқималарни мустаҳкамлайди.\nУзоқ сайрлар нафақат мушакларни, балки суяк ва тўқималарни ҳам мустаҳкамлайди. Шунингдек, артритнинг профилактикаси учун ҳам юриш тавсия этилади.\n9. Қандли диабет касаллигида ёрдам беради.\nШифокорлар қандли диабетга чалинган беморларга жисмоний машқлардан кўра пиёда юриш тавсия қиладилар.\n10. Ўпка фаолиятини яxшилайди.\nЯёв юриш нафас олиш тизимига, ўпкага ижобий таъсир кўрсатади. Шундай экан, майда қадамлар билан, енгил нафас олиб, соғлик сари олға қадам ташланг!


Интервью. Марко Кампфе: "Бернд Штангени 20 йилдан бери биламан" / CHAMPIONAT.asia\nИнтервью. Марко Кампфе: "Бернд Штангени 20 йилдан бери биламан"\n06 сен 2018 13:18\nТеглар : Сурия Марко Кампфе\nБугун Ўзбекистон миллий терма жамоаси янги бош мураббий қўл остида ўзининг илк ўртоқлик учрашувини ўтказади.\nФутболчиларимиз “Миллий” стадионда Сурия термасига қарши баҳс олиб боришади. Сурия терма жамоаси айрим сабабларга кўра иккига бўлинган ҳолда Тошкентга ташриф буюрди. Жамоанинг бир қисми 4 сентябрь куни эрта тонгда Истанбул - Тошкент авиарейси орқали етиб келган бўлса, бош мураббий ҳамда қолган футболчилар шу куни кечки пайт ташриф буюриб, пойтахтимиздаги "Lotte City Hotel Tashkent Palace" меҳмонхонасига жойлашишди.\nМеҳмонхонга борганимда сурияликлар устози Бернд Штангега ёрдам бериб келаётган мураббийлардан бири Марко Кампфе билан танишиб қолдим. Ўзаро танишувдан сўнг Марко терма жамоада жисмоний тайёргарлик бўйича мураббий бўлиб ишлаётганини айтди. Бернд Штанге германиялик мутахассис эмасми, мураббийлар штабига ҳам ўз ватандошларини таклиф этган экан. Танишувдан сўнг Марко Кампфени суҳбатга тортдим.\n- Сурия терма жамоасида қачондан бери ишлаяпсиз?\n- Ёзнинг биринчи ойидан бери. Жаҳон чемпионатидан олдин Сурия Австрияда ўқув-машғулот ташкил этганди. Бу менинг янги жойдаги илк машғулотим бўлди. Шартномага кўра мен фақат ФИФА кунларида терма жамоага ёрдам бераман, бошқа пайт Германияга қайтиб клубдаги ишимни давом эттираман.\n- Бернд Штангенинг сизни ишга таклиф этиши қандай рўй берди?\n- Мен бунгача Германиянинг учинчи дивизиони вакили “Халлечес ФК”да ишлаб келаётгандим. Баҳорда чемпионат якунига етганидан сўнг шартномам тугади. Шундан сўнг жаноб Штангедан қўнғироқ бўлди ва ўзи билан бирга ишлашни таклиф этди. Маълумот учун, биз Штанге билан битта шаҳарда истиқомат қиламиз ва бир-биримизни қарийб 20 йилдан бери биламиз.\n- Ҳозир суриялик футболчиларнинг жисмоний ҳолати қай даражада?\n- Ўртача десам бўлади. Чунки араб давлатларида миллий чемпионат энди бошланди. Ҳали кўп ўйинчилар юқори формага кириб олгани йўқ.\n- Сизнингча, суриялик ва сиз билан ишлаган германиялик футболчиларнинг жисмоний ҳолати орасида фарқ борми?\n- Жисмоний ҳолат бўйича фарқ ҳар доим бўлган. Ҳозир терма жамоада суриялик футболчилар уч тоифага бўлинган: Европада ўйнаётганлар, араб клубларида ўйнаётган футболчилар ва Суриянинг ўзида тўп тепаётган футболчилар. Фарқ қайси томонлама бор? Футболда бой ва камбағал клублар бўлади. Бой клубларда жисмоний тайёргарлик бўйича мураббийлар ишлайди ва улар футболчининг жисмоний ҳолатини назорат қилиб боришади. Пули кам клублар эса кўпинча бундай мураббийга эҳтиёж сезмайди. Шу боис Сурия йиғинида қатнашаётган ҳамма футболчининг жисмоний ҳолатини зўр дея олмайман. Легионерлар ва Саудия Арабистони клубларида ўйнаётган футболчиларда бу борада муаммо йўқ, лекин маҳаллий ўйинчилар билан кўпроқ ишлашга тўғри келяпти.\n- Демак, бошқалар билан кўпроқ ишлаш керак бўлади.\n- Ҳа, шундай. Лекин мен машғулот пайтида футболчи ажратмайман ва ҳаммага бир хил юклама беришга ҳаракат қиламан. Чунки жамоада 20-22 футболчи шуғулланади ва ҳар бир ўйинчи билан алоҳида ишлашнинг имкони бўлмайди. Машғулот пайтида мураббий берган юкламаларга қараб футболчининг жисмоний ҳолатини кўриб олиш мумкин. Мен фақат дарвозабонлар учунгина алоҳида дастур ишлаб чиқишим мумкин, чунки улар алоҳида шуғулланади.\n- Замонавий футболда жисмоний ҳолат биринчи даражага чиққан, тўғрими?\n- Тўғри, ҳозир ҳамма ерда бақувват футболчилар керак. Лекин жисмоний тайёргарликни ҳамма ҳар хил тушунади. Бу мен учун футболчининг фақат залга бориб машқ қилиши дегани эмас. Футбол аввало ақлий ўйин, ўйинчилар майдонни кўриш қобилиятини яхшилашлари лозим. Шу боис мен фақат жисмоний машқлар бериш билан чекланиб қолмайман. Керак бўлса, ўйинчиларни майдонни қандай кўришга ҳам ўргатаман.\n- Германияда жисмоний тайёргарлик бўйича мураббий бўлиш қийинми?\n- Бизда ўқиш жуда қаттиқ, ҳаммаси назорат остида. Ўқиб бўлгач иш топиш янада мураккаб. Масалан, мен зўрға учинчи-тўртинчи дивизион клубларидан иш топганман.\n- Германия терма жамоаси ўйинига қараб аксар футболчиларнинг бақувват эканини кўрамиз. Улар бўйдор ва чидамли. Бунинг асосий сабаби нимада? Гап витаминлардами?\n- Йўқ, витаминларда эмас. Ҳамма гап футболчига ёшликдан тўғри эътибор беришда. Бизда скаутинг тизими жуда ривожланган. Бирорта болакай мураббий кўзига тушдими, доим эътиборда бўлади. Германияда мураббийлар футболчиларни мунтазам кузатиб юришади ва уларнинг ҳолидан хабар олиб туришади. Мен шундай ўйлайман: ҳадеб шуғулланиш муҳим эмас, футболда энг муҳими иқтидор. Чунки иқтидор бўлмаса, қанча шуғулланганинг билан барибир футболчи чиқмайди. Айтайлик, мен ҳар куни жисмоний машқларни бажаришим мумкин, лекин тўп тепишга лаёқатим бўлмаса яхши футболчи бўла олмайман.\n- Нима деб ўйлайсиз, ўта иқтидорли футболчи Мессига жисмоний машқлар қанчалик керак?\n- Машғулот ҳаммага керак. Месси бақувват бўлиш учун шуғулланмайди. Чунки унинг гавдаси шундоқ ҳам кичик. У жароҳат олмаслик учун жисмоний машқларни бажаради. Одатда футболчиларга икки хил ҳолатда жисмоний машқлар керак бўлади. Биринчиси, бақувват бўлиш учун. Иккинчиси, жароҳат олмаслик учун. Футболда жароҳатлардан қочиб фаолиятни узоқ давом эттириш мумкин. Жароҳат олмаслик учун жисмоний машқларни бажаришга тўғри келади. Шу боис ҳам Месси жароҳат олмаслик учун шуғулланади.\n- Тошкентга келганингиздан сўнг дастлабки таассурот қандай бўлди?\n- Аэропортдан чиқишимиз билан ёқимли ҳавони туйдим. Соат эрталаб олти эди. Ҳаво тоза, кўчада машина кам экан. Йўллар кенг ва озода. Тошкент бирданига менга ёқиб қолди. Лекин аэропортда дилни хира қилган воқеа ҳам бўлди. Биз вақтида виза ололмай бир соатча қолиб кетдик, бу эса менга ёқмади. Қолаверса, атиги бир ҳафталик виза учун 40 евро тўлашга тўғри келди. Менимча, бу жуда қиммат бўлса керак. Қолган барчаси жойида.\n"Ливерпуль" Асенсио учун 75 млн. евро тўлашга тайёр 10\nАрнаутовични Хитойда илиқ кутиб олишди 7\n"Кўпчилик мени ақлдан озганга чиқариб қўйганди. "Милан" либосида футболчилар ҳеч қайси рақибдан қўрқмасликлари керак" — Жампаоло иштирокидаги матбуот анжумани 3\nМЮ Маркос Рохони сотишни хоҳламоқда 2\nРасман: "Шанхай СИПГ" йирик трансферни амалга оширди 11


Дўкондорнинг кўзини шамғалат қилиб, тарози палласига қўйилган кесакдан ушатиб-ушатиб еб бошлабди. Дўкондор унинг бу қилиғини пайқаган бўлса ҳам сир бой бермабди...\nБугун баъзи бир кимсаларнинг матбуотга, айниқса, босма нашрларга муносабати ана шу харидорнинг ҳолатини ёдга солади. Ҳатто айримлар тараққиётнинг ҳозирги суръати босма нашрларга эҳтиёж қолдирмади, деган космополитик хаёлга ҳам боряпти.\nИккинчи жаҳон урушидан энг кўп талафот кўрган давлат Япония бўлса, ажаб эмас. Шундан кейин япон халқи ўз олдига аниқ, тўғри ва барқарор мақсад қўйди. Шу мақсадни амалга ошириш учун бутун халқ бир ёқадан бош чиқариб ҳаракат қилди. Халққа давлатнинг мақсадини тушунтириш, унинг фаол ва уюшқоқлигини таъминлашда жуда кўп омиллар билан бир қаторда япон матбуотининг ҳам беқиёс ҳиссаси борлиги, шубҳасиз. 1879 йилда ташкил қилинган ва ҳозирда ҳар куни ўн минг нусхада (эрталаб 6 минг, кечқурун 4 минг) чоп этилаётган «Асахи симбун», 1874 йилдан нашр этила бошлаган ҳозирда кунига 14 миллиондан зиёд нусхада чоп этилаётган «Ёмиури симбун» каби босма нашрлар чинакам маънода бирламчи озиқ-овқат маҳсулотлари каби халқнинг кундалик эҳтиёжига айланиб улгурган. Бугунга келиб, дунёга «япон мўъжизаси» сифатида танилиб, бу атама давлатнинг ўзига хос ташриф қоғозига айланишида, халқнинг билим ва тафаккурини кун сайин бойитиб боришга эришишда матбуотнинг кучи катта бўлганини тан олмай иложимиз йўқ.\nҲаётни «Ҳуррият»сиз давом эттирамизми?\nШу кунларда қадрдон нашримиз «Ҳуррият» газетасининг ҳанузгача чоп этилмаётгани матбуот аҳлини жиддий ташвишга соляпти. Аслида ҳар бир газетанинг жамиятда ўз ўрни бор. Агар ҳаётимиздан шу каби нашрларга ўрин бермасак, маънавий қиёфамизда албатта бир бўшлиқ ҳосил бўлади. Бу бўшлиқ фақат биргина газета боисидан пайдо бўлган ҳодиса эмас. Энг муҳими, одамларда «матбуотсиз ҳам кунимиз ўтаверади», қабилидаги ўта зарарли ва охири ҳалокатга олиб борувчи иммунитет юзага келади. Бу хавфли иммунитет куни келиб, барча яхшиликларни издан чиқариши ҳеч гап эмас.\n«Мен фикрлаяпман, демак, тирикман», деган экан файласуфлардан бири. Таъбир жоиз бўлса, айтиш мумкинки, матбуот кундалик мутолаанинг энг қулай воситасидир. Инсон кундалик мутолаадан узилиб қолса, фикрлай оладимикан? Электрон нашрлар кундалик ахборотга бўлган эҳтиёжни қоплаш учун хизмат қиляпти-ку, дейишингиз мумкин. Аммо матбуотнинг ОАВнинг бошқа турлари билан қиёслаб бўлмас афзалликлари борлигини ҳам инкор эта олмайсиз. Акс ҳолда, юқорида тилга олганимиз Япония каби техника энг юксак даражада тараққий этган давлатда кундалик газеталарнинг умумий адади киши бошига ҳисоблаганда ҳар минг кишига 592 тадан тўғри келмаган ва аллачақон тўла электрон шаклга ўтиб олган бўларди.\nЖорий йилнинг биринчи ҳафтаси кўпроқ байрам кунларидан иборат бўлгани сабабли «Оила даврасида» газетамизнинг бу йилдаги илк сони 10 январь куни чоп этилди. Шу муддат ичида таҳририятимизга анча мурожаатлар бўлди. Газетамизни кўп йиллардан бери кузатиб бораётган инсонлар нашрнинг эндиги тақдири нима бўлади, деган саволлар беришди. Газетанинг биргина сонини ўқий олмай қолган чинакам мухлисларнинг самимий қайғуришларини эшитиб, тўғриси, қувондик.\n«Мен шу газетага обуна бўлмоқчиман, — дейди 11 январь куни таҳририятимизга келган Қибрай тумани, Баҳор маҳалласи, Нурафшон кўчаси, 28-уйда истиқомат қилувчи 78 ёшли отахон Ҳикмат Махсумов. — Ҳозир ўзимга манзур бўлган яна бир нашрга обуна бўлиб келяпман. Ҳар ҳафта уйга келиб турадиган севимли газетамизни йил давомида мароқ билан ўқиб боришга нима етсин!»\nҲикмат ота тенги авлод дунёда мажбурий обуна деган гап борлигини билмаса керак. Уларни обуна бўлишга фақат қалб даъвати, виждон амри ундайди холос. Эҳтимол, улар бутун умр инсоннинг асл инсонийлик моҳиятини таъминлаб турадиган виждон амрига қулоқ тутиб яшаш, ундан узоқлашиб кетмаслик учун ҳам шу йўлни танлашгандир. Улар турли даврларда яшаб, матбуотнинг нақадар катта куч эканига шоҳид бўлган, бошдан кечирган авлод. Улар одил ва элпарвар жамиятни бунёд этишда матбуот энг тўғри танлов эканига амин бўлишган. Улар газета ўқимасликни ҳаётдан, жамиятдан, қолаверса, ўзидан ортда қолиш, деб билади. Газета ўқимасликни маънавий жиноят деб қабул қилишади.\nБугун ёшларни мутолаага ўргатиш учун катта саъй-ҳаракатлар қилиняпти. Энг олис йўл ҳам кичик бир қадамдан бошлангани каби китобхонликка ошно бўлишга даврий нашрлар орқали кириб борилади. Ҳозирдаги катта-катта зиёли инсонлар билан суҳбатлашсангиз, болалиги албатта қайсидир матбуот нашри билан ҳамоҳанг кечганини сўзлаб беради. Матбуотдаги шапалоқдай матнни ўқишга қунт қилмайдиган бола эрта-индин бир думалаб, «Уфқ», «Жиноят ва жазо», «Икки эшик ораси» каби салмоқли асарларнинг мухлисига айланиб қолишига ишониш қийин.\nМуҳими — ҳафсала\nОдамлар орасида обуна нархлари жуда ошиб кетаётгани ҳақидаги хавотирлар бор гап. Ўзимизда қоғоз ва бошқа босма ускуналар ишлаб чиқарилмагач, бу борада бошқаларнинг иқтисодий етовида бўлганимиздан кейин айни пайтда бу масалани ижобий ҳал қилиш имконсизлигича қолаверади. Жамиятда автомобиль нархи ошди, лекин унга бўлган талаб камаймади. Тўйхоналарда бир мартагина тўй ё зиёфат ўтказиш ёки бир кунгина кийиладиган келинкўйлак, тўй куни миниладиган машиналар нархи ҳеч кимни жиддий ташвишга солаётгани йўқ.\nҲатто, кўпчилик ота-оналар байрам баҳона фарзандларига бир мартагина қўлланиладиган зарарли пиротехник воситалар ҳам (давлатнинг огоҳлантиришига қарамасдан) совға қилишди. Агар ҳафсала жиддий бўлса, ўша пулларга бемалол йил бўйи матбуотни фаол кузатиб бориш имконини қўлга киритиш мумкин. Ҳамма гап воқеликка қайси нуқтаи назар билан қарашда, аслида.\n«Оила даврасида» газетасини ўзига қадрдон суҳбатдош билиб, унинг ҳар бир сонини ўзгача хурсандчилик билан кутиб оладиган самимий ўқувчилар бор экан, таҳририятимиз ижодкорлари бундай самимиятни қадрлашни ўзининг муносиб бурчи, деб билади. Бошланаётган йилда ҳам мухлисларнинг бундай ишончини оқлашга ҳаракат қиламиз. Зеро, ҳар бир мухлис дилидаги умид таҳририятни янги-янги ғайрат-шижоатга ундаб туради.


Беларусь президенти Жерар Депардьега ўт ўришни ўргатди\n00:18 / 23.07.2015\nБеларусь президенти Александр Лукашенко франциялик машҳур актёр Жерар Депардье билан учрашуви давомида актёрга қўлда ўт ўришни ўргатди. Бу ҳақда Лукашенко сайтида маълум қилинмоқда.\nҚайд этилишича, Лукашенко актёр учун Острошиц шаҳарчасидаги президентнинг расмий қароргоҳи “Озерний” ҳудуди бўйлаб қисқача экскурсия ўтказди ҳамда уни “беларусь қишлоқ хўжалигининг баъзи намуналари билан таништирди ҳамда қўлда ўт ўриш малакаларидан сабоқ берди”.\nАввалроқ Депардье Минскка учиб келгани маълум қилинганди. Актёр Беларусга Беларусь, Россия ва Франция томонидан суратга олинаётган “Нормандия – Неман” лойиҳаси бўйича амалга оширилаётган ишлар доирасида келди.


Астрономия – idum.uz\nУшбу мақолада сиз юлдузлар ҳақида билиб оласиз. Масалан: Юлдузлар қандай пайдо бўлган? Нега юлдузлар ёруғлик чиқаради? Энг ёрқин юлдуз қайси? Юлдузлар кундузи қаерга йўқолади? Осмонда нечта юлдуз бор? Юлдузларгача бўлган масофа узоқми?\nadmin 16.02.2021 Астрономия Фикр билдирилмаган\nОй ҳар доим бир хил томони билан ерга қараганлигини ҳамма билади. Биз доимо йўлдошимизнинг фақат бир ярмини кўрамиз, бошқа ярми еса ҳар доим ерликлар кўзидан яширинади. Аммо ой ер атрофида айланибгина қолмай, ер каби ўз ўқи атрофида айланади. Хўш, у…\nadmin 15.12.2020 Астрономия Фикр билдирилмаган\nЕр сайёраси қандай шаклга эга? Қандай пайдо бўлган? Ернинг ёши нечада? Ер юзида қанча мавжудодлар мавжуд ва кўплаб бизни ва сизни қизиқтирадиган бошқа ҳар хил саволлар мавжуд. Кўплаб олимлар бу мавзулар ҳақида баҳсларни олиб борган ва ҳатто бугунги кунгача янги…\n🔥4.0 K марта кўрилди\n12.06.2016 Астрономия Фикр билдирилмаган\nАбитуриентга эслатма (22)\nИнглиз тили янгиликлари (14)\nМаҳорат мактаби (11)\nУстама/Ойлик маош (15)\nСинф раҳбарига (12)